qundao/data-zh-poetry huggingface dataset:
早度荒庄铺
作者：毛奇龄
朝代：明
体裁：五言律诗

亭钲侵晓发，旅酒隔宵沽。路白兼霜阔，莎红带日铺。冰连狐迹浅，木落鹊巢孤。冉冉荒庄度，伤心又岁徂。
早春残雪
作者：毛奇龄
朝代：明
体裁：五言排律

丽景春偏早，閒庭雪尚残。风微融地湿，日薄过林寒。柳絮沾还堕，梨花落自乾。碧流波底冻，白见草头瘢。兴尽山阴久，吹停黍谷难。阳和穷巷起，应有问袁安。
早朝和韵
作者：毛奇龄
朝代：明
体裁：七言律诗

端门高启傍青霄，待漏初回金水桥。綵仗暗排双阙丽，玉阶徐引一灯遥。风飘御琯疑鸣凤，寒动朝衫许覆貂。只愧仙盘频赐露，侍臣有渴未曾消。
早渡扬子
作者：毛奇龄
朝代：明
体裁：五言律诗

孤屿浮红旭，高云荡碧虚。扬帆回北固，破浪出南徐。晓树迷三楚，春潮渡伍胥。芦埼何处是，湛湛欲愁予。
早行
作者：毛奇龄
朝代：明
体裁：五言律诗

凉月尚在地，出门趁早行。灯前骑马去，草里听鸡鸣。涨水倾河岸，连山度土城。劳歌相继起，仝有旅人情。
早起
作者：毛奇龄
朝代：明
体裁：五言绝句

勿作还乡梦，徒增逆旅情。中宵驴铎响，早起趁前程。
旭日
作者：毛奇龄
朝代：明
体裁：五言律诗

旭日铺平楚，春冰泻曲河。东来趋早集，南去近朝歌。乡窖同炊黍，烽台久荷戈。登高逢令节，竟向客中过。
旷野
作者：毛奇龄
朝代：明
体裁：五言律诗

旷野犹行役，荒城减送迎。向风人语咽，映日马蹄横。同父皆蒙难，依人敢败名。短亭青草发，相顾若为情。
昆山徐母顾夫人寿
作者：毛奇龄
朝代：明
体裁：古风

青鲖畜修鳞，不复生凡鱼。丹山产鸑鷟，迥与群鸟殊。即今东海擅华胄，有母贤名比仁寿。徐藻原传内子文，顾家本是闺房秀。清洋江畔采绿迟，春能濯茧秋鸣机。教儿尝秉和熊志，相士仍吟弋雁诗。以此诸君奋皇路，各向长安献词赋。上苑争传花一枝，当轩种得珠三树。慈恩寺里曲江春，兄弟皆为领宴人。散膳羹遗东阁早，留砖日爱北门新。今来锦帨悬高闼，画帼重重加绿发。但看殿帔赐朝霞，尽使宫衣舞秋月。君不见雍丘宋氏儿，胪名相让还相追。娱亲江夏遗綵服，到今湖橘犹含绯。又不见阆中陈尧叟，兄弟三人两殿首。其一曾为知制臣，尚恐慈亲杖横手。猗嗟我母年六旬，居然迈宋兼超陈。且随吴下称觞客，还庆庭前戏綵人。
明月棹孤舟·题吴江徐检讨孤舟垂钓图
作者：毛奇龄
朝代：明
体裁：词

甫里先生何处是。家住近、垂虹亭子。著罢新书，开门闲望。但见一湖烟水。放棹偶然垂钓饵。人道是、松陵渔史。若问羊裘，投竿何所，应在白苹洲里。
明河篇
作者：毛奇龄
朝代：明
体裁：古风

明河洁洁秋夜长，草头露白生微霜。淮阴客子感秋节，愁坐各言衣带凉。东山钓史卧淮浦，私喜凉秋及三五。蹈海谁牵八月槎，临淮须伐三洲鼓。三洲钟鼓淮水滨，八月乘槎好问津。邀得江南流浪子，迎将河朔冶游人。江南河朔两相望，河水星光两摇漾。西园冠盖翔绿池，东第笙箫启华帐。张家旧院倚水陂，珠湖千顷漾琉璃。红桥碧柳通油幕，丛台复树绕金羁。绯纱笼蜡安花里，綵幔悬毬似霞举。汉代名王久爱山，曲江吏部今开墅。初开湖墅接湖蓼，重起烟楼布烟燎。将立星竿火树枝，将贮三硝五花爆。悬竿贮爆俟斜日，列艇分灯昼如漆。但留幻舞到庭看，待驾明河泛槎出。斯时濯燕称最轻，此际投竿旧有名。絙悬傀儡戏东郭，钩藏神秘来西京。谁翻竹简弄渔史，谁听皮鼗拂弦子。巾角弹棋四座惊，花门蹋鞠三郎喜。别有秦筝老朔客，曼节长吟变促拍。何事哀弹塞上声，使予翻动江南情。江南一望欲起舞，前亭又打阊门鼓。内部新分刺史家，明童尽出诸王府。晚风乍起烟满湖，月轮推涌湖中珠。明云薄雾绕河汉，兰桡画桨环菰芦。灯前紫幔开杯斝，水面红妆照绮疏。红妆紫幔两相映，水面灯前看不定。明河将月荡为烟，皓月连湖泻成镜。明河皓月乍流没，彷佛天星堕天末。吹将星籥燎花生，看到烟楼火竿发。烟楼星籥绕槎转，甲烛鳞釭散珠远。祇因画舫隔烟多，翻使红龙踏波缓。香燔银叶炭迸添，箭下铜盆滴将满。别浦还营曼衍场，重城已下葳蕤管。大舸小艇归不归，霜寒月白烟霏霏。吴讴越唱本超绝，静对流波一声彻。绕屋惊翻桂树乌，满船凉浸冰壶月。只有伤心小樊素，看系榴裙坐花路。不识初从何处来，幡然忽入烟中去。明河垂垂露华涩，良会何时再能得。赋就明河夜未阑，皦皦东方又将白。
易亭赠杨筠和董四玚·其一
作者：毛奇龄
朝代：明
体裁：七言绝句

杨柳垂垂覆远汀，杨乌方注太玄经。相过永日开樽话，能使薰风满易亭。
易亭赠杨筠和董四玚·其二
作者：毛奇龄
朝代：明
体裁：七言绝句

缘城一径柳凄迷，柳下谈经手重携。第吊忠文过茂苑，那知杨赐在关西。
昔日篇送任令南还上海兼示王十六舍人
作者：毛奇龄
朝代：明
体裁：古风

昔者结发共文砚，王韩及君成一龙。舍人孝廉久通籍，君亦为令开吴淞。予以龙尾不得意，索食两入泖浦中。会当天子召文学，郡吏已仕皆令从。通经应诏孔子夏，长史被徵黄次公。炎风暑雨一就道，逡巡献赋明光宫。尔时赐宴接衽袂，犹记拜箸分脆脓。何意词业入秘阁，既取复落神物工。遂令李合生感激，抗书欲上不得通。春明碧柳尽抛絮，太液露荷将放红。徵车南返各祖帐，使我泪滴樽盘空。制科自古虽缜重，历代沿废难尽同。之官魏相自能达，留京郑昉当安庸。不观退之试宏博，三试三却无赧容。独怜予友各散处，仕止轣辘如转蓬。予复迟暮滞京邑，南望独立心忡忡。吴淞潮上海云起，君应报最入奏功。明年舍人傥就判，为君伫望双飞鸿。
春从天上来·拟昭君词送友出塞
作者：毛奇龄
朝代：明
体裁：词

河水东流。看万里寒风，塞外惊秋。谁遣倾国，远嫁边头。辞凤辇、下龙楼。记临行上马，赐与锦带工箜篌。卸宫妆，向深深毳幕，徐换貂裘。平沙那堪晓发，似露下长门，月堕金沟。满地燕支，萎红枯紫，巧胜画笔涂勾。羡年年塞雁，归渡海岸与沙洲。愿仍还上林旧宿，同叫更筹。
春四日饮张经别驾署中·其一
作者：毛奇龄
朝代：明
体裁：五言律诗

新历回南郡，清樽对晚衙。入吴逢子布，傍斗见张华。夜火烟如雾，春街雪作花。椒盘同岁序，何处是天涯。
春四日饮张经别驾署中·其二
作者：毛奇龄
朝代：明
体裁：五言律诗

江上逢春早，盘中泻酒浓。虚亭围薜荔，深幕坐芙蓉。雪映筵花细，云垂郡树重。新莺啼欲下，醉里听从容。
春夜宴集益都相公邸第即席和韵同王舍人陈吴二检讨徐林鸿咸清吴农祥三徵君暨公子慈彻协一·其一
作者：毛奇龄
朝代：明
体裁：七言律诗

夜启槐堂近北辰，偶来休沐藉人伦。筵前杏炙烧唇美，庭下梅花刺眼新。雅量俨临千顷壑，清谈真隔几重尘。满堂歌咏浑閒兴，何必乘槎更问津。
春夜宴集益都相公邸第即席和韵同王舍人陈吴二检讨徐林鸿咸清吴农祥三徵君暨公子慈彻协一·其三
作者：毛奇龄
朝代：明
体裁：七言律诗

春兰汎景见光风，坐听吹阳出六同。日暖赐衣宫扇下，晚来置酒阁门东。生徒杂列超桓传，巴蜀初开想窦融。金管暂吹羽舞后，可知调燮在三公。
春夜宴集益都相公邸第即席和韵同王舍人陈吴二检讨徐林鸿咸清吴农祥三徵君暨公子慈彻协一·其二
作者：毛奇龄
朝代：明
体裁：七言律诗

台阶阔绝若参辰，犹喜相携迈等伦。金检秘书看后古，铜槃高烛照来新。行觞久接荀龙誉，举座欣无庾亮尘。咫尺天衢珠斗近，祗愁无力度云津。
春夜宴集益都相公邸第即席和韵同王舍人陈吴二检讨徐林鸿咸清吴农祥三徵君暨公子慈彻协一·其四
作者：毛奇龄
朝代：明
体裁：七言律诗

黄阁沉沉转惠风，柴车春夜许相同。纶书早已颁池上，丝竹何妨载墅东。舞袖乱随灯影散，歌声细入酒花融。当筵亲作来游诵，不是周公即召公。
春夜饮就亭花下见施二公子彦悫当筵赋诗有赠
作者：毛奇龄
朝代：明
体裁：古风

神龙堕地便生角，凤雏出林成羽毛。不见宣城施彦悫，少年特达倾人豪。春花初开启官舍，豪客当杯酒如泻。锦袍绿发衣带红，摇笔荧荧烛光下。烛光映笔笔花落，展卷生风动油幕。满座咨嗟倒白波，一庭风雨翻红药。高阳旧里擅才子，元季双慈近谁似。毛甡夙岁曾渡淮，但见杨家一童子。宣城文章将起衰，庭前卓荦真龙媒。毛甡自伤徒老大，见此不觉心为摧。强颜捉笔拟酬和，举手落盏空徘徊，看花愁见新花开。
春夜饮赵舍人宅同诸公作
作者：毛奇龄
朝代：明
体裁：古风

春城飞盖度南陌，夜听歌钟启华席。世族原推宣孟家，满堂尚坐平原客。烹椒和芍斫巨鳞，披襟共醉兰陵春。主人意气拔云汉，是谁雄辨翻河津。重门夜久待击柝，手把深杯莫教却。醉看当筵月上时，便见阶前放红药。
春尽林亭书事和吴水部韵
作者：毛奇龄
朝代：明
体裁：七言律诗

春光欲尽晓阴寒，閒向林亭一倚阑。当窗麦气随风度，隔幔山容带雾看。宿鸟盈巢遮叶暗，晴蜂绕地恋花残。共对琴樽忘物候，朱盘新摘小梅酸。
春店
作者：毛奇龄
朝代：明
体裁：五言律诗

春店荒鸡早，寒关晓度迟。一竿看日上，百里任风吹。野火烧禾秅，村烟挂柳丝。巾车徒邂逅，南北总无期。
春日偕诸公集梅花楼并食即空上人鱼餐即席和韵
作者：毛奇龄
朝代：明
体裁：七言律诗

不爱桐君与竹君，每看花发思纷纭。风来水曲初生涨，雨过山头尚带云。醇酒早随公瑾醉，瑶琴愿续惠休文。有鱼堪作伊蒲供，谁道行厨少苾芬。
春日同史使君游颍上过张良洞作
作者：毛奇龄
朝代：明
体裁：古风

钧州官署晓日红，披衣骑马游城东。环溪斜度石桥阔，春风吹入幽嵓中。嵓前有花下有水，巢父由来此洗耳。当日张良未报韩，侧身学道长居此。玲珑破壁启双洞，旁有訾仙抱醯瓮。洞闭长留碧海云，嵓倾不下丹山凤。使君慷慨起开凿，重见幽栖旧丘壑。二月良辰天气新，士女同来种红药。我惭巢父对水流，使君立志需封留。鸟啼花发水漠漠，山空日静春悠悠。流连杂出酹酒醑，将共使君返州府。女伎能为楚汉吟，且向嵓前再歌舞。
春晓曲·回文
作者：毛奇龄
朝代：明
体裁：词

小屏山上西江曲。深处落梅寒簌簌。晓鉴菱开赭粉红，残灯穗卷香脂绿。草头阶刬袜钗金，花里碧钩幡胜玉。绕凤双簧蜡炙新，早春惊破霜溪竹。
春晚曹顾庵学士过天中署夜饮即席和见赠原韵
作者：毛奇龄
朝代：明
体裁：五言排律

侍从雄东观，才名擅北宫。与君违越峤，过我在天中。华省书仍秘，长沙赋转工。清缸新酿绿，古署暮花红。把臂怜时逝，谈心及漏终。群游怀邺下，三箧记河东。每望天垂斗，相逢月似弓。赐绯真熠熠，结佩莫匆匆。合座皆枚叔，空樽愧孔融。阳春才有和，切勿笑巴童。
春暮饮湖西署同陈二舍人沈二徵君即席
作者：毛奇龄
朝代：明
体裁：五言排律

春色压江来，招携上署台。青峰云外出，红药雨中开。过燕回书幔，繁英簇酒杯。迁筵如宛洛，有客拟王裴。望眼乡关暗，惊心节序催。相逢花满树，不醉肯言回。
春江
作者：毛奇龄
朝代：明
体裁：七言律诗

湛湛春江覆绿波，夕阳江上奈愁何。人家菰菜新晴少，浦口杨花薄暮多。野雾行舟迷远渡，晚寒归鸟聚高柯。到来三载随渔父，不道还为泽畔歌。
春游即事
作者：毛奇龄
朝代：明
体裁：五言律诗

江郭看新柳，山亭数落梅。鸣蛙当晚日，惊蛰动春雷。野气蒸车幔，乡心入酒杯。津桥临眺远，灯火莫相催。
春行自东城迤北郭到北干山脚怅然有述
作者：毛奇龄
朝代：明
体裁：七言排律

春城无处不留连，北郭晴光最可怜。数里川原初过雨，万条杨柳尽生烟。到来祠庙开山麓，望去人家倚墓田。荒县丽谯倾未复，空坛华表竖依然。草头喜见飞蝴蝶，树里愁听叫杜鹃。半岭行过皆旧径，隔溪流出是新泉。频萦道左将颓苑，偶泛村南不系船。斥堠横沙连大漠，邮亭高嵿列诸天。登临怅惘违时俗，诗句萧条念昔贤。长愿栖迟归十亩，不虞兵革历多年。新经无复听松地，故老犹传伐木篇。但得閒行馀我在，那知春色向谁边。
春词四首和觉罗博公所贻原韵·其一
作者：毛奇龄
朝代：明
体裁：七言绝句

御沟垂柳暗残春，柳外听歌河渎神。自笑蓼虫长食苦，纵衔花叶不知卒。
春词四首和觉罗博公所贻原韵·其三
作者：毛奇龄
朝代：明
体裁：七言绝句

晴空映日飏游丝，金水桥边独坐时。愁煞隔墙深树里，黄莺啼歇最高枝。
春词四首和觉罗博公所贻原韵·其二
作者：毛奇龄
朝代：明
体裁：七言绝句

油幕重重匝地青，散垂螺片作窗棂。那知雾幛三千幅，绝胜湘山十二屏。
春词四首和觉罗博公所贻原韵·其四
作者：毛奇龄
朝代：明
体裁：七言绝句

宣武门高十丈尘，马蹄踏尽未归人。故园桃李如相待，为我花前问呵新。
晋安朱氏新辟山园筑台饮次索题一十九韵
作者：毛奇龄
朝代：明
体裁：七言排律

初辟山园笏地开，傍嵓高处筑层台。一城烟火冲檐出，万叠云山入座来。书幌笔床閒拂拭，酒鎗茗碗费安排。栏边薜荔因风发，窗外芭蕉带露栽。石榻就崖留枕簟，壁幮连槛羃樽罍。邻墙低见双抽笋，曲磴斜悬一树槐。吟罢呼儿频洗墨，兴来招客共衔杯。市将梁甫银泥饼，泻尽荣阳土室醅。釜底翻波烹雉汁，盘间飞雪脍鱼胎。蓝超洞讶丹花接，欧冶池寻碧水隈。天际扑还萧寺影，雨馀图作米家堆。面当幔柱铺空翠，背触垣衣落绣苔。绝巘晚来堪倚徙，隔坡时过得追陪。每因适意多开牖，不为逃名更凿坏。愁见碧霞徒散去，閒看白鸟自飞回。十年隐豹难藏雾，五月喧蚊好避雷。境僻暝含衣上月，地高寒洗屐头埃。披襟不减临三岛，引领何须遍九垓。但得名贤同啸咏，且留此地暂徘徊。
晋安蓝涟自画竹影兼题诗持示为书其后·其二
作者：毛奇龄
朝代：明
体裁：五言绝句

蓝生善画竹，羞学管仲姬。不解落笔妙，请看题诗时。
晓发呈伯兄
作者：毛奇龄
朝代：明
体裁：五言律诗

凉月几时落，渡头风正生。四时寒役苦，百虑晓眠惊。岁晏吴关路，江高季子程。青天看不极，一雁向东行。
晚宿传是斋赠骆佳采作
作者：毛奇龄
朝代：明
体裁：五言律诗

开卷烟云集，当轩花树明。赘为齐地客，少擅义乌名。永夜看挥麈，抡年及请缨。闺中有徐淑，莫忘述昏情。
晚宿江村即事·其一
作者：毛奇龄
朝代：明
体裁：七言绝句

行行暝色起江沙，借宿江村野老家。夜月炤来东陇树，秋风吹发上田花。
晚宿江村即事·其二
作者：毛奇龄
朝代：明
体裁：七言绝句

村田漠漠晚烟稀，野老提壶坐钓矶。日落牛羊从岭下，月明乌鹊傍江飞。
晚春郊行
作者：毛奇龄
朝代：明
体裁：古风

绿水前溪涨，丹花出郭稀。柳边门影静，日下雨丝飞。村店重沽酒，山亭一换衣。
晚泊二首·其一
作者：毛奇龄
朝代：明
体裁：五言绝句

晚泊大江沙，烟生红蓼花。船头鸣赛鼓，船尾饲神鸦。
晚泊二首·其二
作者：毛奇龄
朝代：明
体裁：五言绝句

红蓼垂窗暗，青枫接岸平。村翁迎舶语，还问下江兵。
晚泊口号
作者：毛奇龄
朝代：明
体裁：七言律诗

十里吴关蛟岸长，帆樯千片暮相望。满江红浪浮新霁，隔岸青山带夕阳。大贾几曾来越客，小姑不用嫁彭郎。楼船箫鼓秋风里，袅袅吹来欲断肠。
晚溯章江上峡江口
作者：毛奇龄
朝代：明
体裁：七言绝句

章江西上峡江开，巀嵲山城峡口回。两岸青林悬落日，不知身自剡中来。
晤太仓许长水焕左迁吉州司马赋赠兼慰
作者：毛奇龄
朝代：明
体裁：七言律诗

江州司马旧高阳，吴下风流属太仓。长水自留循吏传，严关曾使户曹郎。清秋好月逢玄度，外府卑官念子将。指顾汉庭思贾傅，不教楚水厌明光。
晤雍陈二生东游
作者：毛奇龄
朝代：明
体裁：七言律诗

羡尔雄才洛下知，玄亭相对暮冬时。陈平自许能怀璧，雍伯何曾只贩脂。幸舍横琴围烛短，西园叠鼓奏觞迟。浮云一去空南北，何处同寻黄绢词。
晦日
作者：毛奇龄
朝代：明
体裁：五言律诗

又尔当初晦，湔衣恨若何。春光三十尽，岁序一分过。柳色摇金穗，梅花坠玉坡。明朝逢令节，不道是中和。
晦日
作者：毛奇龄
朝代：明
体裁：五言绝句

村店开红杏，溪桥涨绿蘋。途中逢晦日，思煞故园春。
晴雪
作者：毛奇龄
朝代：明
体裁：五言律诗

朔雪看晴霁，忻然北郭行。路寒冰未折，竹动糁犹倾。曲渚凝潮黑，阴崖背日明。幽怀如洗濯，襟带有馀清。
暂憩北干村接得剡知勃安子搆天章昭华龙质并勃安令子书问怅然累日
作者：毛奇龄
朝代：明
体裁：古风

避地怀终悔，还乡憩旧庐。三年游子痛，一纸故人书。道远谁须友，天涯尚念予。遥劄从谁寄，探怀看复惊。语多思宛转，感至记分明。闻道朱铨部，于今返上京。
暂投湖墅吴氏园喜倪内史璠姚文学际恒对酒即席赋赠二首·其一
作者：毛奇龄
朝代：明
体裁：古风

高会正当湖墅曲，良朝刚及暮秋天。可怜张俭还乡日，犹是黄公对酒年。流水尚环佛阁后，垂杨仍在市楼前。
暂投湖墅吴氏园喜倪内史璠姚文学际恒对酒即席赋赠二首·其二
作者：毛奇龄
朝代：明
体裁：古风

岂为慱文思巨济，每因读易想姚平。游来不记亡三箧，老去何曾拥百城。此际喜看行秘在，相逢莫惜酒杯倾。
暮春三月吴淞招上已修禊甡适过山阴不果从却简张悫徐致远诸子
作者：毛奇龄
朝代：明
体裁：七言律诗

丽日晴风泖浦波，青油画鹢禊堂过。江南旧俗推元已，吴下新亭似永和。兰叶丛舒红锦幔，桃花高涨白龙河。千岩万壑山阴路，不见流觞奈若何。
暮春二十六日张宏轩刺史宅牡丹初开预作催花小集欢宴竟日同马广文朱郡丞周孝廉杨生弦索女较书玉烟陈婉
作者：毛奇龄
朝代：明
体裁：古风

春风吹日上画墙，名花倚槛将生香。张家旧种嬗洛下，丹州越州难比方。蓓蕾初发一相见，油壁重重捲娇面。游子将为赠芍吟，主人预启催花宴。雕窗琢石前后通，青娥杂坐双颜红。绮罗试著甫开褽，胭粉薄施如未融。须臾雨至洒帏幕，翠幛云屏裹来薄。小沐愁看鬓拢分，新妆恐漱唇脂落。高歌几叠夜色移，当筵争泻黄金卮。妖丝曼筦次第作，倾城相顾犹颦眉。城头吹角忽雨霁，蜡碗膏毬置花里。赧面羞从泪洗馀，醉眠娇倩人扶起。娿娜前后互相映，中坐双鬟典觞政。灯前恍斗晚妆新，阁下莫嫌春漏静。名花从此当渐开，主人邀客还重来。雨馀不忍辞花去，更向花前醉一回。
暮潮行别朱公子簪原
作者：毛奇龄
朝代：明
体裁：古风

春潮初涨曲江边，游子乘来申浦船。水上桃花新带雨，城头柳色正含烟。主人邂逅忻相见，邀我南楼启欢宴。黍酒倾馀绿玉盘，芹羹汎作黄金线。逡巡入夏归去迟，宛如家室相因依。林鸠唤妇循檐下，海燕携雏出幕飞。长帆欲挂转铁鹿，将向江头别朱穆。几行愁雨为君倾，一曲离歌倩谁续。嗟君家世本画轮，联翩华阀传来新。伊予何幸托杵臼，庑下定交如有神。吴淞东去极海涘，一望钱塘正瀰瀰。他日相思欲寄书，但看西陵暮潮起。
更漏子
作者：毛奇龄
朝代：明

枣屏深，桦烛冷。复壁照人双影。鱼坠管，兽衔环。一床衾枕单。更漏咽。楼头月。偏射小窗明蛤。红幕掩，鹊桥低。银河又向西。小檀槽，新捍拨。弹就夜堂秋月。银箭断，玉钗凉。烛槃红泪长。寒角动。霜风送。惊起金微残梦。关戍柝，女郎砧。城南秋渐深。幔钩绳，复斗穗。寒夜美人半睡。云掩絮，月胧明。枕函亭钏声。蚕烛耀。飞蛾绕。门外乌啼难晓。燔蕙烬，隐纱笼。罘罳划碎红。剪鲛丝，量兽锦。宽窄灯前自审。钿尺短，错刀残。晚来多少寒。园雾薄。林花落。水面星摇池阁。山犬吠，草虫鸣。曲房魂暗惊。井梧阴，庭树暝。寂寂画栏人静。蜡子焰，蟹衣筐。邻家夜绩凉。芭蕉露。零如雨。记得暗中欢去。宵漏尽，晓钟催。碧窗殊未来。
更漏子·其一
作者：毛奇龄
朝代：明
体裁：词

枣屏深，桦烛冷。复壁照人双影。鱼坠管，兽衔环。一床衾枕单。更漏咽。楼头月。偏射小窗明蛤。红幕掩，鹊桥低。银河又向西。
更漏子·其三
作者：毛奇龄
朝代：明
体裁：词

幔钩绳，复斗穗。寒夜美人半睡。云掩絮，月胧明。枕函亭钏声。蚕烛耀。飞蛾绕。门外乌啼难晓。燔蕙烬，隐纱笼。罘罳划碎红。
更漏子·其二
作者：毛奇龄
朝代：明
体裁：词

小檀槽，新捍拨。弹就夜堂秋月。银箭断，玉钗凉。烛槃红泪长。寒角动。霜风送。惊起金微残梦。关戍柝，女郎砧。城南秋渐深。
更漏子·其五
作者：毛奇龄
朝代：明
体裁：词

井梧阴，庭树暝。寂寂画栏人静。蜡子焰，蟹衣筐。邻家夜绩凉。芭蕉露。零如雨。记得暗中欢去。宵漏尽，晓钟催。碧窗殊未来。
更漏子·其四
作者：毛奇龄
朝代：明
体裁：词

剪鲛丝，量兽锦。宽窄灯前自审。钿尺短，错刀残。晚来多少寒。园雾薄。林花落。水面星摇池阁。山犬吠，草虫鸣。曲房魂暗惊。
曹伯母寿
作者：毛奇龄
朝代：明
体裁：古风

人生最堪乐，高堂有贤亲。况当享修年，八十方赐珍。所虑版舆隔，西舍留逡巡。而乃拓养堂，右与金阙邻。服献丝监织，鲙上山池鳞。拜母有王导，对客饶长文。我亦捧五豆，将遂攀千春。俯首诵母德，倍觉汗简新。当其剪荷蕙，慷慨辞灵均。衔翚养孤雏，忠孝两得伸。白日漫挥戟，沧海徒扬尘。松柏在□峨，岂与众草伦。
曹生弹琴图
作者：毛奇龄
朝代：明
体裁：五言绝句

陈思本惊才，高坐弹绿绮。就听寂无声，声在图画里。
曼殊病·其一
作者：毛奇龄
朝代：明
体裁：五言律诗

汝本双成质，秋来一病深。灯前衣恋影，身后语伤心。惜誓留金合，延医卖钿簪。北南归未定，魂去那能寻。
曼殊病·其二
作者：毛奇龄
朝代：明
体裁：五言律诗

但厌心长捧，谁知病不苏。无儿年顿尽，恨母日来呼。黛碗谁书刺，银床想挈壶。曼陀花一朵，看向日边枯。
月
作者：毛奇龄
朝代：明
体裁：五言律诗

不道他乡月，今宵偏倍明。大江通夜落，高阁近天清。暝树千重远，人烟一望平。乡关看渐渺，愁听暮鸿鸣。
月夜翻王建中庭地白树栖鸦诗并作唱和·其一
作者：毛奇龄
朝代：明
体裁：五言绝句

露白鸦栖泠，秋庭桂树花。谁知明月夜，无地不思家。
月夜翻王建中庭地白树栖鸦诗并作唱和·其三
作者：毛奇龄
朝代：明
体裁：五言绝句

花月无家在，秋庭知望谁。露鸦栖树白，不尽夜中思。
月夜翻王建中庭地白树栖鸦诗并作唱和·其二
作者：毛奇龄
朝代：明
体裁：五言绝句

谁地夜无月，花中白露明。家人今在望，庭树尽秋声。
月夜翻王建中庭地白树栖鸦诗并作唱和·其五
作者：毛奇龄
朝代：明
体裁：五言绝句

庭明夜栖人，尽思月中桂。谁知秋树声，露泠花在地。
月夜翻王建中庭地白树栖鸦诗并作唱和·其四
作者：毛奇龄
朝代：明
体裁：五言绝句

夜尽鸦不栖，地白湿秋露。花庭明月中，人家望桂树。
月蚀诗
作者：毛奇龄
朝代：明
体裁：古风

季秋月丁未，望日日将暝。太阴在降娄，不辑于奎观。维时酉初刻，里烛方进荐。奉常启瑶坛，粪地以为墠。堂槐挺当门，遮出白羽扇。睥睨仄慝间，骤尔丁物变。啄齧罹乌喙，涎蚀类虫玩。顿令瞻视乖，侧目不忍睊。先王有常箴，百执谨天变。宗伯统列卿，伏地作哀恋。雷鼓五十双，轰击俨斗战。奔走逮啬夫，礼拜及下贱。须臾□云生，掩过十之半。明质颇销铄，魄色杂绀縓。馀光射轮出，迸裂过飞电。相视惊闪动，有似金任鍊。祗疑龁饧饼，中界等弦线。地形与日虚，两两不相券。金牌汎铜盎，玉漏泻银箭。如何哉明时，入浊竟不见。光复翳渐除，灾去神已遍。君子省愆尤，頫首瞩河汉。
月身牟尼罗汉诗
作者：毛奇龄
朝代：明
体裁：五言排律

佛国名天竺，胡僧号跋陀。百年来内地，数岁见恒河。钵有黄龙绕，经无白马驮。偏衣装七宝，番语诵三摩。坐向尼拘律，行为悉达多。周天踰海谷，踏雪上岷峨。挈履随云度，怀砖作镜磨。但留狮守塔，那用鸟为窠。妙羽思雕鹫，新花记曼罗。赶将行地牯，送去听经鹅。持咒能移物，安心便伏魔。锡飞分瘴疠，杯渡偃鲛鼍。入世三洲遍，还乡万劫过。中原希德士，是处有檀那。未示西来意，仍看东逝波。神州吾欲往，负杖意如何。
有伎童将归过索予书绢抒笔志感·其一
作者：毛奇龄
朝代：明
体裁：七言绝句

渭城将唱不堪闻，醉后还题白练裙。悬瓠楼前云漫漫，石羊桥畔雨纷纷。
有伎童将归过索予书绢抒笔志感·其二
作者：毛奇龄
朝代：明
体裁：七言绝句

三载行歌汝水春，故乡东望转逡巡。如何细草沾茵处，又送桃花靧面人。
有感为云锦诗
作者：毛奇龄
朝代：明
体裁：古风

煌煌云锦段，本自贫女织。贫女不为衣，札札空费力。文采焕经纬，裁割被圭璧。岂知机上人，抱杼每唧唧。丹丝与素丝，各自理容饰。织锦得被素，谁为理刀尺。苍天绚云霞，当窗散馀色。流炤贫女衣，一顾三叹息。
有访
作者：毛奇龄
朝代：明
体裁：七言律诗

两度城南问狭斜，清江细路到来赊。门前雨歇怜樗树，墙角春寒有杏花。翠幕几重喧鸟鹊，铜镮半面钉虾蟆。青骢旧日行过处，还记西邻第二家。
有赠
作者：毛奇龄
朝代：明
体裁：七言绝句

偶向丹山采石英，携来长剑是星精。他时海上桃花发，看汝餐霞到赤城。
朔方
作者：毛奇龄
朝代：明
体裁：七言律诗

天挍神兵罢朔方，双鞬不复挂渔阳。三秋白草缘关断，万里黄河入塞长。铁柱分标滇外戍，金书异姓汉中王。从军久负匡时略，愁见开边到夜郎。
朔方
作者：毛奇龄
朝代：明

天校神兵罢朔方，双鞬不复挂渔阳。三秋白草缘关断，万里黄河入塞长。铁柱分标滇外戍，金书异姓汉中王。从军久负匡时略，愁见开边到夜郎。
望南士不至
作者：毛奇龄
朝代：明
体裁：五言绝句

望门入秦望，日日如望秦。白日寝落尽，吾思渔丈人。
望海潮·越中怀古，同秦淮海韵
作者：毛奇龄
朝代：明
体裁：词

东南都会，会稽形胜，居然晋代风流。宛委赤书，蓬莱紫气，天连星宿牵牛。佳境任优游。向山阴道上，秦望峰头。万壑千岩，当时曾此镇扬州。依稀旧迹还留。怅兰亭人散，蕺里歌遒。九曲风光，五湖烟雨，望中处处生愁。时泛小犀舟。看西施西去，花谢妆楼。犹见若耶春涨，绿草遍芳洲。
望阁皂山
作者：毛奇龄
朝代：明
体裁：五言律诗

灵境何年到，莲花望里生。烟林浮海日，云气满江城。地迥丹台远，春深洞壑清。苍苍一以眺，顿起故山情。
朝中措·平山堂续词
作者：毛奇龄
朝代：明
体裁：词

青山犹在画栏空。人去夕阳中。不道十年重到，还披此地清风。蜀冈无恙，堂成命酒，一听歌钟。未审后来太守，是谁能继山翁。
朝来曲·其一
作者：毛奇龄
朝代：明
体裁：五言绝句

朦胧捲罗幕，微坐若有忆。楣际生曙光，髣髴见容色。
朝来曲·其二
作者：毛奇龄
朝代：明
体裁：五言绝句

宿露滋花叶，残星坠草丛。东方才放白，西壁又生红。
木兰花令
作者：毛奇龄
朝代：明
体裁：词

晓莺娓娓流妆阁。日上烛吹红绣幕。束将方带玉芙蕖，裹就半韝银芍药。寻花露冷胭脂薄。花底暗翻钗子落。谁开鸳锦抱轻云，误使丁娘枕前索。
木兰花令·回前
作者：毛奇龄
朝代：明
体裁：词

竹溪霜破惊春早。新炙蜡簧双凤绕。玉胜幡钩壁里花，金钗袜刬阶头草。绿脂香卷穗灯残，红粉赭开菱鉴晓。簌簌寒梅落处深，曲江西上山屏小。
木弟桐音伯调奕庆诸子集东书堂各有诗见怀怅然赋之
作者：毛奇龄
朝代：明
体裁：七言律诗

茫茫远树一江分，潎潎流泉两岸闻。愁思自能依落日，故人不用赋停云。浔阳地僻追三隐，林下名高愧五君。满目黄芦围水宅，几时归雁好同群。
未获识邑明府赵公颜色途次感激愀然成诗
作者：毛奇龄
朝代：明
体裁：七言绝句

家在平原归去迟，欲瞻赵胜更无期。如何千载秋蓬客，竟买红丝付绣儿。
朱文学载中童二钦震各有赠诗并诗稿寄示答之以诗
作者：毛奇龄
朝代：明
体裁：五言律诗

妙论朱公叔，佳名童汉宗。车中方合璧，笔下俨追锋。隔水投双鲤，同时作一龙。新诗都在眼，开卷恨难从。
朱明府放生池公宴同张缵孙查继佐吴百朋俞之璧即席
作者：毛奇龄
朝代：明
体裁：七言律诗

淮令张筵启暮衙，珠坛深处集高车。绯纱烂映池中月，宝树香生座上花。醉合清樽交履舄，风吹散拍绕琵琶。主宾共擅东南美，只恐严城噪曙鸦。
朱明府禹锡生日作
作者：毛奇龄
朝代：明
体裁：古风

梧桐生朝阳，不与樲棘群。凤凰翥高冈，燕雀徒纷纷。我行淮阴谒朱博，正值朱丝绂麟角。关令长看柱下书，豳民自奏公堂乐。当年束发佩玉琚，皎如初日开芙蕖。行文浩涆薄江海，结交磊落填车舆。须臾挟策动天子，一旦声名满燕市。买骏时登百尺台，悬凫竟下双飞履。临淮百里著奇绩，前迈于公后师伯。雨后甘城叠翠钱，花开射浦临瑶席。嗟予自视四十年，长途索食蒙君怜。蒯缑不唱苦寒月，絮袍解赠严霜天。此地有漂母，向曾饭韩信。君岂一饭恩，淮流本无尽。淮流荡荡到海阔，种树忻能解人暍。况有含桃坠宿红，真藉临邛买消渴。氍毹锦段要素情，方春为汝听啼莺。持杯欲劝山阳酒，只看东流淮水清。
朱法曹在镐张州守锡怿徐文学允哲招赴昙润师西林社集和允哲韵
作者：毛奇龄
朝代：明
体裁：七言律诗

上人声誉过高闲，十里相从丈室间。遂有晴云开沪渎，可知胜会重香山。到来人喜逢三益，入坐吾将问八还。载酒莫愁归路晚，杏花深处是禅关。
朱运副七十
作者：毛奇龄
朝代：明
体裁：古风

南阳朱季绝凡俗，曾破黄巾苑河曲。车茀题来锦字红，商船载去沧波绿。居平忼忾能任天，但行直道归林泉。洛阳若有耆英会，谁谓张焘非少年。
杂诗
作者：毛奇龄
朝代：明
体裁：古风

古寺依山胜，名园接水遥。野桥穿树杪，村女弄桑条。风定丝难堕，江空日愈摇。
杂诗
作者：毛奇龄
朝代：明
体裁：五言律诗

古驿通丹巘，山亭障碧茅。佳人酤竹叶，乾鹊噪花梢。地僻乡书断，江深市旆交。春还愁未遣，柳絮莫频抛。
杂诗
作者：毛奇龄
朝代：明
体裁：五言律诗

夜雨增归思，朝曦动客愁。长林湖路迥，细草寺堂幽。春色还南顿，乡书断北邮。两经暄煖候，犹未换乌裘。
杂诗
作者：毛奇龄
朝代：明
体裁：五言律诗

屡被春前酒，重寻郭外村。沿溪浮水碓，深巷闭柴门。啼鸟一声静，梅花万树繁。南天苦流滞，谁与赋丘樊。
杂诗
作者：毛奇龄
朝代：明
体裁：七言绝句

汴水西园值暮春，雍丘古道驻征轮。道上久无盘埒马，园中尚有看花人。
李副使之任
作者：毛奇龄
朝代：明
体裁：七言律诗

恒阳宪府自崔巍，玉节新颁领外台。绣�近随河朔启，赤幢高傍太行开。五都碑记封隆烈，三辅歌传皇甫才。却笑朱衣陪后乘，蓬山曾汎碧霞杯。
李大司马生日
作者：毛奇龄
朝代：明
体裁：五言排律

上秩兼三事，中台重五兵。文章呈象纬，军政在机衡。业以山河著，人从海岱生。鹰扬犹北峙，虎拜即南行。节钺纵横见，瓯蛮次第平。地看支半壁，国倚作长城。讲幕閒弥肃，戎车过不惊。苍头三舍捷，赤手一天擎。枢策烦中制，徵书返上京。金舆新就驾，铜柱旧来铭。诗列申侯颂，乡留羊祜城。衣襦犹戴德，草木尽知名。何意枫阶列，仍通蔀屋情。如山惊岞崿，于水见沧溟。仙李承家远，绥桃出洞明。千秋安用祝，史册正嶒嵘。
李太夫人大寿
作者：毛奇龄
朝代：明
体裁：古风

昔者鲁国上母寿，宋宗坐赐朝堂中。武昌太君就飨列，丞相下拜王茂宏。惟我夫子职副相，暂筦稼计留司农。高堂白发久迎养，诰进五色禄万钟。圜冬大腊献花餤，锦帨当筵覆琬琰。蝶胜先春集绛幡，兽垆著地围红毯。登堂齐捧金屈卮，门生故吏盈前墀。添筹不用萧何箸，舞綵还披羊续衣。独怜庭下秀玉树，年少曾经入鳌署。绕膝时从东观还，怀乡正值江南去。江南万里风物清，王师况复收昆明。西来紫贝双函发，南望彤云百叠生。春阳将至日皦皦，綵帼衔翘拂青鸟。但看天边下玉书，便起阶前拾瑶草。
李少宗伯更名临江城外清江为使君江感施分司之清也予去临江因徘徊使君江上慨然成诗·其一
作者：毛奇龄
朝代：明
体裁：七言绝句

蒲帆五月去江城，城下江流清复清。酹酒欲行重系缆，最难忘是使君名。
李少宗伯更名临江城外清江为使君江感施分司之清也予去临江因徘徊使君江上慨然成诗·其二
作者：毛奇龄
朝代：明
体裁：七言绝句

五月榴花炤地丹，离筵重听五弦弹。使君江上多情水，还载孤舟下信安。
李方伯生日
作者：毛奇龄
朝代：明
体裁：古风

黄星熠熠临江阳，渐东渐西瞻景光。鸣葭叠鼓树六幢，云谁开幕今藩方。三韩家世辽海长，从龙旧泽传芬芳。蟠根仙李枝叶扬，惟公筮仕肇龚黄。分司伟伐留西江，晋阶总宪肃纪纲。三河万里百辟良，群推观察非寻常。嘉名特达书御旁，帝将简之补衮裳。惟此吴越称岩疆，东南克诘挞伐张。非公不足领上襄，只今羽檄犹旁皇。军需自给广武粮，伊昔萧相当汉昌。关中馈饟连戎行，中原开府杜与羊。尝恢宛洛屯江湘，矧兹瓯越空陆梁。不烦朝食挥欃枪，自惭垂老依梓桑。猥蒙荐达登帝阊，车箱盈辔马曳缰。持觞不前应见谅，高天尚见青鸟翔，愿随青鸟同相徉。
李日耀日焜同解省试有感
作者：毛奇龄
朝代：明
体裁：古风

生平自恃鸾凤姿，不与凡鸟同宿栖。所交老成皆特达，少年不敢争雄雌。有友名高被谣诼，曾徙塞外二子遗。早惊夙慧肯委贽，敢云左挈而右携。一朝顾盻刷毛羽，摩天拂日同时飞。自怜老大困车辙，兼之良友羁边陲。转因二子骤发迹，拭眼不觉双泪垂。上林飞飞有归雁，春来系帛尝相追。他年扈从陪羽猎，万一得传使者辞。
李沮东世兄由韶州太守移任宁波
作者：毛奇龄
朝代：明
体裁：七言律诗

重承露冕出燕关，秣马都亭霁色殷。金辔乍回五岭外，铜符又下四明间。行车春傍江南柳，披牍时看海上山。邻部编氓怀世讲，相思长趁浙潮还。
李潆孝廉游越归过别不值赋寄有作
作者：毛奇龄
朝代：明
体裁：七言律诗

才名十载重江都，二月春风到鉴湖。柳下荒祠来解佩，花深匹马去当垆。回程暮值寒潮迥，远道天低海峤孤。我欲西陵送归客，长帆不见浪模糊。
李赞善归觐
作者：毛奇龄
朝代：明
体裁：七言律诗

曾参诏许下铜楼，赐传还乡拥桂斿。江橘蚤垂南苑露，陔兰长树北门秋。蓬池鲤鲙遗羹在，粉署砖花爱日留。赉得缬袍当綵服，何须不作锦衣游。
李黄门席看白菊
作者：毛奇龄
朝代：明
体裁：七言律诗

东台高宴启朱茵，喜见秋花入夜新。几载风行能震世，一庭霜气尚侵人。屏环玉镜流清影，酒入银盘簇细鳞。自诉曾为彭泽长，灯前相对倍相亲。
杜陵杜杜若会宴骆明府别业
作者：毛奇龄
朝代：明
体裁：五言排律

杜曲旧名家，相逢在若耶。风生栏外马，水濯剑头花。翠幕看红药，金尊泛紫霞。春迟三月暮，日落半轮斜。泽畔吟陶令，丘中恋子嗟。醉归应秉烛，莫问早栖鸦。
杜陵蒋楛游淮曾读予旧诗有感枉过不值留句见寄予适滞海滨率赋酬意
作者：毛奇龄
朝代：明
体裁：古风

忆昔避地淮阴城，吹箫乞食更姓名。山阳县令争认得，呼我车载还都亭。尔时秋风度淮水，高会名园在河嘴。入夜钟镛动地来，当筵词赋惊人起。从兹日饮淮市傍，酒徒到处争相藏。元王庙后杏花阁，驸马巷边薜荔墙。人生聚散等朝露，二十年来弹指过。醉里难忘鼓瑟时，花开不记留题处。杜陵高士有蒋生，先后曾同淮浦行。见予旧事每兴感，贻来新句何多情。严冬结驷过江县，柳下寻予不曾见。双扉久闭绿罗轩，千里尚投青玉案。但言时事多变迁，黄公垆下尤堪怜。稽刘已谢竹林去，台馆半倾河水边。故人存没久心恻，况读君文泪沾臆。夜月弹为海外琴，寒风吹送山阳笛。我今将欲寻杜陵，东西南北随元卿。他时若溯长淮路，何处还攀桂树生。
来凤亭夜集分韵得青字
作者：毛奇龄
朝代：明
体裁：五言律诗

春草暗江汀，春风江上亭。烟寒千树白，月出万峰青。换席穿林火，凭栏落浦星。山公留醉曲，长使葛彊听。
来太仆生日
作者：毛奇龄
朝代：明
体裁：七言律诗

圉师早岁谢天关，十载王官首未斑。坰野骃鱼林下度，瑶池骏马雪中还。临江军散依新垒，洛社宾閒老故山。当日趋庭随九牧，曾平五校扣金镮。
来母孙太君初度
作者：毛奇龄
朝代：明
体裁：五言排律

南牖朱鹑启，西王綵凤飞。母仪传锦帨，官诰出金扉。箧理枢臣疏，庭披柱史衣。八龙皆令子，七诫踵贤妃。丛树罗青桂，新枝撷紫薇。忝随榆舞后，称祝敢言违。
来生过访余适游陵下不值却寄·其一
作者：毛奇龄
朝代：明
体裁：五言绝句

泛水寻瑶牒，登山启玉书。到门无凤字，去路有羊车。
来生过访余适游陵下不值却寄·其二
作者：毛奇龄
朝代：明
体裁：五言绝句

挟弹还清洛，横琴过大陵。蒹葭难倚玉，展转愧毛曾。
杨园联句
作者：毛奇龄
朝代：明
体裁：五言排律

策杖寻幽壑，携尊渡野塘。堤开杨柳幕，径转薜萝墙。良会追金涧，名园是辟疆。步方通草阁，香已拆梅房。合屐回山径，抽琴到石床。悬崖留坠雪，枯树落寒霜。濑浅鱼全伏，天空雁自翔。平台虚掩幔，曲阁静飞觞。对酒耽思僻，看山引兴长。遐心通埤堄，高韵起篬筤。饮胜杯浮羽，歌豪曲绕梁。开栏调野鹤，汲水煮河鲂。峰转流云碧，亭衔落日黄。归人争晚渡，夕鸟下斜阳。客藉应刘美，词凌鲍谢香。閒堂分履舄，暝吹起笙簧□。一水横烟锁，干村带雾藏。骊驹方待驾，明月早相望。
杨将军美人试马请歌
作者：毛奇龄
朝代：明

将军航头载美人，春行晚泊横江滨。斜阳堕地草场阔，酒酣欲试红麒麟。美人常服双裤褶，青锦鸦襕紫丝结。蝉鬓当风卷似云，马毛散汗吹如血。金钱压口玉袜肤，马前细立秦罗敷。见人羞上还将堕，壮士惊前不敢扶。调鞍整辔坐不定，忽见桃花满春径。将军似妒九华鞯，在傍休视双金镫。明霞片片争绕林。红光落处桃花深。回头失却真珠瓅，春草苍茫何处寻？
杨将军美人试马请赋
作者：毛奇龄
朝代：明
体裁：古风

将军航头载美人，春行晚泊横江滨。斜阳堕地草场阔，酒酣欲试红麒麟。美人常服双裤褶，青锦鸦襕紫丝结。蝉鬓当风捲似云，马毛散汗吹如血。金钱压口玉袜肤，马前细立秦罗敷。见人羞上还将堕，壮士惊前不敢扶。调鞍整辔坐不定，忽见桃花满春径。将军似妒九华鞯，在傍休视双金镫。明霞片片争绕林，红游落处桃花深。回头失却真珠栎，春草苍茫何处寻。
杨柳枝
作者：毛奇龄
朝代：明

花萼楼前杨柳枝。美人剪綵自寻思。千丝万丝谁作样，剪来总似一条眉。白蝶爱翻轻粉絮，黄鹂偏上缕金条。双眉桑叶凭君看，无奈低边是细腰。
杨柳枝·其一
作者：毛奇龄
朝代：明

花萼楼前杨柳枝。美人剪綵自寻思。千丝万丝谁作样，剪来总似一条眉。
杨柳枝·其一
作者：毛奇龄
朝代：明
体裁：词

花萼楼前杨柳枝，美人剪綵自寻思。千丝万丝谁作样，剪来总似一条眉。
杨柳枝·其二
作者：毛奇龄
朝代：明
体裁：词

白蝶爱翻轻粉絮，黄鹂偏上缕金条。双眉桑叶凭君看，无奈低边是细腰。
杨母九十寿
作者：毛奇龄
朝代：明
体裁：古风

岧岧东厢桐，下有青琼枝。有母秉懿德，郁若鸾凤姿。君子夙砥行，艺苑垂风规。趋庭善继志，早岁能绍衣。筮仕出麟府，閒堂坐弹丝。中间分虎节，远在汾水涯。板舆逖难将，养邸疏未期。菽水代荣禄，归来恋庭闱。下寿跻上寿，星会三周驰。依结两不释，子孝母正慈。今当捧瑶爵，于焉庆期颐。明星在中天，百岁总不移。
杨白花
作者：毛奇龄
朝代：明
体裁：五言绝句

杨花不如人，随风任东西。愿教双燕子，衔作梁上泥。
杨童子歌
作者：毛奇龄
朝代：明
体裁：古风

杨家童子方九龄，锦裆朱帽垂银铃。清神皦皦濯寒玉，眸子瞭若秋云澄。当轩伛偻出拜客，骐骥衔花凤梳翮。满堂一顾嗟叹生，出席惊看堕双舄。逡巡行酒有神矩，属对吟联尽好语。胸中了悟悬镜光，言下相通似桴鼓。坐来咽项当酒卮，栏边群妪思携持。羊欣未长卫玠小，何物生此宁馨儿。我闻关西杨伯起，学术能明号夫子。数世皆生倜傥人，皆与杨童妙堪比。又闻扬雄诵绵竹，有子童乌出尘俗。杨童今且胜阿乌，况彼非乌总碌碌。醴泉有根草有本，进士杨君擅材分。奇文海内争颂扬，事亲庭下能温问。宫袍初著春宴稀，高堂念切曾驰归。三年重对董晁策，至今侍养藏庭闱。杨君孝亲宜有后，啧啧杨童岂常遘。衔君美酒复羡君，不惜长歌为君寿。杨童子，真罕稀，手笼金锁金花枝。他年把笔看花发，愿写毛甡座上诗。
杨进士赋臣小盆松
作者：毛奇龄
朝代：明
体裁：五言绝句

万粒小松盆，龙孙又种孙。石台开寸壁，苍翠满天门。
杨青五十初度·其一
作者：毛奇龄
朝代：明
体裁：七言绝句

忆昔閒堂对简编，子云才藻正翩翩。不疑学尽相如赋，尚守玄亭五十年。
杨青五十初度·其二
作者：毛奇龄
朝代：明
体裁：七言绝句

裁度三朝贺玉墀，故园东望一相思。遥知画矢祈年日，正是银幡祝岁时。
杪夏集金孝廉焘同中州许三礼明府
作者：毛奇龄
朝代：明
体裁：七言律诗

河朔清觞映昼晖，炎堂静对转霏微。盘间雪水倾瓜果，醉里薰风动葛衣。羌管倚吟翻碧浪，林花散日上朱扉。洛阳才子兰亭宴，不倒春缸不忍归。
枉蒙王公过问阙展侍且遗减庵二集捧读因寄
作者：毛奇龄
朝代：明
体裁：七言律诗

王子洲中搴乱流，越人无分赋同舟。寻来禹穴探前史，载去东陵是故侯。夜雪几因兴尽返，明珠不惜暗中投。君家自具名山业，拟报千秋思未休。
林下口号
作者：毛奇龄
朝代：明
体裁：五言绝句

乌衣镇西林，林下路纵横。相逢采薪女，各自拾路行。
林官歌喜赵侍卫弟还里
作者：毛奇龄
朝代：明
体裁：古风

赵郎束发上计车，圯桥亲受张良书。殿头对策首称旨，特令交戟环周庐。林官赫赫近天仗，外府佽飞远相向。羊祜方班七萃中，刘洪已冠千牛上。宫门入佩大横刀，籞宿园边有赐貂。领护早攀丹禁柳，思亲还渡浙江潮。鸣珂旧里宴嘉客，堂上朱衣未头白。驺马仍来蹋鞠游，绯袍看作斑斓色。连江烽火动瓯蛮，时见戈船濑上还。莫道书生使东越，便教射虎向南山。
枯梅生花和韵
作者：毛奇龄
朝代：明
体裁：七言律诗

横窗老干久嶙峋，忽见幽花刬地新。残藓暗含红蒂浅，枯苔生绣绿花匀。湖山未许归和靖，谷口还应见子真。纵是东风能遍物，却怜流滞几经春。
查继佐客淮复买小鸦头自随短句为寿或云嘲焉并命鸦头歌之·其一
作者：毛奇龄
朝代：明
体裁：五言绝句

庄生本蝴蝶，日日宿花里。酿得黄粉儿，欲写白毫子。
查继佐客淮复买小鸦头自随短句为寿或云嘲焉并命鸦头歌之·其三
作者：毛奇龄
朝代：明
体裁：五言绝句

团团桂树枝，能令八公还。捲幔拂螺子，分明见小山。
查继佐客淮复买小鸦头自随短句为寿或云嘲焉并命鸦头歌之·其二
作者：毛奇龄
朝代：明
体裁：五言绝句

小草莩俱绿，寒花蒂亦香。鼓钟淮水上，水落自汤汤。
查继佐客淮复买小鸦头自随短句为寿或云嘲焉并命鸦头歌之·其五
作者：毛奇龄
朝代：明
体裁：五言绝句

旧部能吴舞，新人解楚歌。杨家龙舸过，无复唱开河。
查继佐客淮复买小鸦头自随短句为寿或云嘲焉并命鸦头歌之·其六
作者：毛奇龄
朝代：明
体裁：五言绝句

擘破真珠树，分成结绿钗。漫游无限兴，只看酒如淮。
查继佐客淮复买小鸦头自随短句为寿或云嘲焉并命鸦头歌之·其四
作者：毛奇龄
朝代：明
体裁：五言绝句

淮王是佳名，碧玉是好影。后园金井床，前头素丝绠。
柬茂伦
作者：毛奇龄
朝代：明
体裁：七言律诗

城雪初消想茂伦，吴江草色绿粼粼。关门练合春调马，天畔虹低晚渡人。金匮简探云树渺，银床瓮抱土花新。阮生亡后嵇康死，一望轺车最怆神。
柬许记室
作者：毛奇龄
朝代：明
体裁：五言律诗

欲赋共王殿，还登杜甫台。岱云摇北斗，海日近东莱。齐鲁文章胜，邹枚宾客才。湖陵城下过，俟我一徘徊。
柬黄二之翰·其一
作者：毛奇龄
朝代：明
体裁：五言律诗

绝爱湖东墅，频思江夏黄。閒情春树赋，高阁午桥庄。碧乳倾蒲盏，红船载豆娘。榴花新雨后，相隔在端阳。
柬黄二之翰·其二
作者：毛奇龄
朝代：明
体裁：五言律诗

谢尔传瑶柬，邀予汎桂舟。萱亭迷浦溆，艾雨暗汀洲。采药留丹井，分衣入画楼。东湖逢令节，愁绝此中游。
柳花歌寓芜城作
作者：毛奇龄
朝代：明

春风濯濯江南路，吹过邗关到瓜步。邗关三月春草长，市楼大道怨春阳。阳春初开日杲杲，大道花飞一何早。清明渐近细雨来，绕树游丝堕缥缈。游丝缥缈绕如雾，绾入隋堤柳条住。隋堤柳色青珑璁，娓娓流莺啼不去。流莺啼处停玉镳，依依拂面尽长条。挥鞭既度红栏曲，驱车还上绿杨桥。红栏绿柳心断绝，隋苑隋堤有离别。新声三叠何处吟，弱线千条倩谁折。可怜草青及春暮，可怜绿柳低还仆。青楼曳翠萦酒垆，白马连钱系归渡。低枝毵毵接长坂，高枝蓬蓬白花满。茫茫飞雪绕去迟，冉冉轻绵罥来晚。翩随晚蝶罥朱花，缓向春烟拂玉鸦。几时飘飖落西苑，几时流荡去南家。南家西苑两相叶，流荡飘飖日憔悴。春风吹去不上天，春燕衔将复垂地。初翻积雨障轻尘，更度妆楼袅素茵。满眼离披不知处，愁杀东西行路人。
柳花歌寓芜城作
作者：毛奇龄
朝代：明
体裁：古风

春风濯濯江南路，吹过邗关到瓜步。邗关三月春草长，市楼大道怨春阳。阳春初开日杲杲，大道花飞一何早。清明渐近细雨来，绕树游丝堕缥缈。游丝缥缈绕如雾，绾入隋堤柳条住。隋堤柳色青珑璁，娓娓流莺啼不去。流莺啼处停玉镳，依依拂面尽长条。挥鞭既度红栏曲，驱车还上绿杨桥。红栏绿柳心断绝，隋苑隋堤有离别。新声三叠何处吟，弱线千条倩谁折。可怜草青及春暮，可怜绿柳低还仆。青楼曳翠萦酒垆，白马连钱系归渡。低枝毵毵接长坂，高枝蓬蓬白花满。茫茫飞雪绕去迟，冉冉轻绵罥来晚。翩随晚蝶罥朱花，缓向春烟拂玉鸦。几时飘飖落西苑，几时流荡去南家。南家西苑两相弃，流荡飘飖日憔悴。春风吹去不上天，春燕衔将复垂地。初翻积雨障轻尘，更度妆楼袅素茵。满眼离披不知处，愁杀东西行路人。
桂枝香·即事
作者：毛奇龄
朝代：明
体裁：词

夜堂听伎。正绛帐花垂，玉炉香细。莲炬光中，两两舞裙拖地。忽来金雀鸦鬟小，算才堪、琐儿年纪。栏边歌缓，油车暗里。翻然而至。便手把、金樽徐递。似嫩叶裁衣，幽兰吹气。病起迟来问取，小名尚未。风流京兆偏怜惜，道延年、女第如是。珊珊可念，何如竟唤，翩来为字。
桂枝香·姜桐音芳树斋留别
作者：毛奇龄
朝代：明
体裁：词

去冬冬至。刚雪霁梅花，山楼残醉。儿女灯前感叹，宛如梦寐。春来重订王孙约，竟淹留、又攀丛桂。青阳下榻，玄霜解缆，顷刻间事。念晨夕、盘餐并对。更寒雨鸡鸣，暖风花坠。巴里联吟古调，逊君佳细。云门旧誓寻难度，顿阳关、衰柳摇曳。几时还看，宾鸿万里，碧天留字。
桂树生玉芝歌为姜定庵京兆作
作者：毛奇龄
朝代：明
体裁：古风

君不见庭前桂树发素秋，连蜷偃蹇枝相纠。蟾蜍原向根底宿，鸑鷟俨从花下游。忽然华干产芝实，玉笋渐看肤里出。三秀煌煌映列星，六英灿灿承朝日。丰唇丽肉白雪姿，灵根翠羽生华滋。坠露空濛如雨散，吐云缭绕似烟丝。嗟君奕叶挺奇秀，谢氏当庭耀清昼。夹道朱轮有嗣英，高堂白发方长寿。当年左掖曾草麻，甘泉前殿扬朱华。芝房一歌未绝响，函德九茎还荐葩。今来子舍奉甘旨，暂借商山斸仙饵。流膏沆瀣成酒浆，瑞彩斑斓作金紫。弧南一宿秋更明，下应瑶草相敷荣。不信但看桂树上，团团唯有玉芝生。
桂树谣为刘进士谦吉尊人双寿
作者：毛奇龄
朝代：明
体裁：古风

射阳湖畔清淮阴，团团桂树环深林。大枝骈干翔绿禽，小枝千蕊千黄金，大枝小枝高云深。高云熠熠满庭户，前列层城后玄圃。葛叶裁裙拜木公，桃花靧面随王母。木公垂老发未皤，西来王母能高歌。岁星掩映动瑶阙，婺光灿烂萦青螺，双双相对驩如何。君不见刘伶台下有刘子，七十高堂共甘旨。舞袖新披宫锦袍，称觞况挹仙厨醴，人生有子贵如此。君不见刘家桂树汉代栽，淮南千载犹花开。
桃源图
作者：毛奇龄
朝代：明
体裁：古风

桃花灼灼开千树，不记当时问津处。明霞一片连白云，中有渔人舍舟去。舍舟欲入志未违，桑麻千顷迎朝晖。武陵溪上东流水，时见桃花片片飞。
桃花村·其一
作者：毛奇龄
朝代：明
体裁：七言绝句

马湖西头桃花村，当湖一曲有桃根。春三二月人不见，桃花开时双闭门。
桃花村·其二
作者：毛奇龄
朝代：明
体裁：七言绝句

春桃花开马湖里，三年桃花四年李。女儿嫁时看种桃，几度桃花落湖水。
桃花津前
作者：毛奇龄
朝代：明
体裁：七言律诗

桃花津前津路回，角巾布襡林扉开。客知古事倘能说，我亦野情当再来。斜日白桐寒隔坞，迎风红蔓袅当杯。山村处处春桑发，那见弹筝秦氏台。
桐城姚孝廉文焱见赠感赋
作者：毛奇龄
朝代：明
体裁：古风

皖江才子系有虞，十年献赋升公车。虚怀早授京费易，健笔欲著梁陈书。名高四海久推重，到处人争识麟凤。袁氏通侯半在门，王家隽士皆群从。秋风吹潦江水清，画船远渡来西陵。但知花县看常棣，那道横江采杜蘅。新诗璀璨似珠玉，不惜閒题寄萝屋。车下还招季布魂，酒酣重击高离筑。乡人刺促去住难，暂将短景投吴关。高轩在望欲御晚，翘首半天珠斗寒。
桐城孙中龙中凤游越归里·其一
作者：毛奇龄
朝代：明
体裁：七言绝句

荀氏如龙马氏騋，怜君兄弟本高才。抱郎山下时相见，尽道机云赴洛来。
桐城孙中龙中凤游越归里·其二
作者：毛奇龄
朝代：明
体裁：七言绝句

枞阳兄弟旧知名，零雨还来赋子荆。日暮江潮如乳白，看君归去吕蒙城。
桐城方孝廉过集草堂值大霪雨即席和韵
作者：毛奇龄
朝代：明
体裁：七言律诗

高车冲雨过茅堂，不数方畴在弋阳。柳叶渐长遮曲巷，榴花初发间清觞。盘中射覆狂能识，海内论交老渐忘。谢汝远来江涨后，相看宛在水中央。
桐城方栲舟又申父子枉赠简和
作者：毛奇龄
朝代：明
体裁：古风

北风梢槭银杏黄，寺门双树涂严霜。龙眠高客作寒旅，回首一看江路长。当年地甲冠云额，门十朱轮户三戟。旧业金张总坠貂，君家兄弟真连璧。十年献赋厌计车，曾膺监郡占刑书。天时人事忌太盛，好女善谣能嫉予。浮云暧暧水沈木，孔雀剸金不辞辱。远戌尝经紫塞还，穹庐暂就黄花宿。今来访旧游永兴，将车季子方趋庭。严城萧寺苦寥廓，有鹤带雏梳羽翎。翱翔千仞下视小，况当鸣和临秋晓。韦贤父子一经传，徐氏诗篇六朝好。谓予失职志不平，天涯一见旋留情。同为斯世沉沦客，那惜临觞感慨生。长歌赠我最斐娓，挥毫书满元兴纸。愁心百折和来难，把卷踟蹰不能己。
桐江王生长身干一丈馀二尺遇于城东里有长句
作者：毛奇龄
朝代：明
体裁：古风

君不见伍胥挺然一丈身，犹能挟弓报楚人。又不见王商八尺坐未央，单于仰视皆�徨。君今一丈乃有馀，独行道路垂衣裾。丈夫困穷亦时有，东方瑰奇挟两肘。日栖金马索升斗，不如侏儒饱食且醉酒。毛甡自视负七尺，仰头看人乞衣食。有时春至恋春色，颓然将老终可惜。我今愿君东到蓬莱山，山头日上花斑斓，挟予两翮同追攀。又不然驱车仗剑出天外，坐予车下吸沆瀣，与君俯仰且有在。焉能伛偻还曲钩，依时逐例争封侯，食糠食肉两不休。
梁令索赋
作者：毛奇龄
朝代：明
体裁：七言绝句

梁竦声名著有年，临安试宰岂徒然。多才自作三都赋，乘兴还挥五色弦。
梁园感怀
作者：毛奇龄
朝代：明
体裁：五言排律

才子萧条甚，乘春游大梁。草青连日暮，不见旧贤王。荒甸倾朱榭，长陂秀绿杨。天寒刚洒雪，人去几经霜。上馆开樽冷，平台射�凉。谐文跨漆吏，雅赋待邹阳。汴水开河浅，鄢陵去路长。曜华宫首望，何处不苍茫。
梁溪黄君游越
作者：毛奇龄
朝代：明
体裁：七言律诗

天涯冰雪老黄香，皂帽相过朔吹凉。月旦久倾豪士驾，风流今识丈人行。乡亭酒滥淹游屐，官寺花寒驻客装。探秘不须寻禹穴，玉函金捡锁苍筤。
梅东渚筑楼于草堂之北施侍读题曰满听其群从渊公孝廉首倡二诗书卷命和遂依韵率成续原卷后·其二
作者：毛奇龄
朝代：明
体裁：古风

披图鲜周游，蜡屐用几两。惟此林间人，于焉萃清赏。逝将与晨夕，浩然学长往。讵无临渊思，徒抱结网想。一旦玄畅成，噫气激疏爽。崒嵂森似云，长林坦如掌。遽令万籁鸣，杂作众山响。有时秋风生，南还重相访。比之剡川宾，乘雪鼓两桨。于斯理高吟，凭栏且俯仰。
梦李达
作者：毛奇龄
朝代：明
体裁：五言律诗

万里三韩客，连宵频见君。关长人竟度，悲极语无闻。江上鸡竿月，天边马塞云。相看知是梦，把袂愈难分。
梦江南 其一 当缓缓归曲
作者：毛奇龄
朝代：明
体裁：词

临安去，陌上已开花。扇影似翻江上羽，车帘刚拂草头沙。缓缓好归家。
梦江南 其二 当缓缓归曲
作者：毛奇龄
朝代：明
体裁：词

临安去，陌上已开花。绕路烟丝笼暖去，清江日影带潮回。缓缓好归来。
梦江南·当缓缓归曲
作者：毛奇龄
朝代：明

临安去，陌上已开花。扇影似翻江上羽，车帘刚拂草头沙。缓缓好归家。临安去，陌上已开花。绕路烟丝笼暖去，清江日影带潮回。缓缓好归来。
楚州除夕三首·其一
作者：毛奇龄
朝代：明
体裁：七言绝句

羁客天涯值岁除，楚州城下旧精庐。薪槃烧罢红灯暗，翻尽频年箧里书。
楚州除夕三首·其三
作者：毛奇龄
朝代：明
体裁：七言绝句

爆竹明朝岁复新，桃符又换一年春。淮流不断东归夜，犹有淮阴度岁人。
楚州除夕三首·其二
作者：毛奇龄
朝代：明
体裁：七言绝句

客岁将除夜漏长，屠苏酒煖赞公房。只怜故苑椒花颂，不共天涯一漫郎。
楚州除夕三首顷以家冗获咎暂去乡里枉荷山阳令朱公极留三却三挽临行感激念其廉材惠民而未嗣因写鬻儿图留赠并为作诗·其一
作者：毛奇龄
朝代：明
体裁：七言绝句

看花三载住淮南，白鹿衔花傍两骖。最是淮民善相祝，春田绿草种宜男。
楝亭诗和荔轩曹使君作·其一
作者：毛奇龄
朝代：明
体裁：七言律诗

冬官相继使江乡，父子同披锦绣裳。官阁依然梅树在，丹阳重见柳条长。墙西紫朵迎朝雨，苑角红亭对夕阳。每遇晚春花信满，风前涕泪一衔觞。
楝亭诗和荔轩曹使君作·其二
作者：毛奇龄
朝代：明
体裁：七言律诗

当年开府近长干，亲见栽花傍井干。但过唐昌思玉蕊，再来举院见文官。歌成蔽芾恩长在，认作杯棬泪未乾。满树离离初结子，到今都是凤凰餐。
楼雨作石榴赋答友见讯依韵
作者：毛奇龄
朝代：明
体裁：五言律诗

颜渊尝负郭，王粲已登楼。君自歌山木，吾方赋石榴。烟霏林外动，雨气槛边浮。不道游梁返，从君又唱酬。
槿花
作者：毛奇龄
朝代：明
体裁：七言绝句

紫槿东篱慢曲盘，朝昏荣乐讵须看。怜他相伴秋光里，傍暑开花直到寒。
次奔牛
作者：毛奇龄
朝代：明
体裁：五言律诗

裁过毗陵驿，常州与润州。横帆如快马，荒镇是奔牛。白杏千村暮，黄茅两岸秋。茫茫何所届，淠彼一舟流。
次扬州八韵
作者：毛奇龄
朝代：明
体裁：五言排律

八月隋堤柳，三秋扬子波。南朝曾作镇，大业旧开河。萤苑销花草，琼台尚绮罗。雷塘宫北舞，水调竹西歌。高旆京漕粟，长船蜀估鹾。重闉如合璧，交埂胜连珂。京口云生晚，淮南木落多。芜城吾有赋，骋望意如何。
欲上皋亭看桃花不得因题吴九彦圣竹院桃花幛子寄嘅
作者：毛奇龄
朝代：明
体裁：七言绝句

欲上皋亭细雨来，春江渺渺夜舟回。那知竹院重逢处，尚有桃花千树开。
欲留当垆次凡不得舟发仝姜八孝廉占凡字·其一
作者：毛奇龄
朝代：明
体裁：七言律诗

淅淅江风吹布帆，长征空赋石巉巉。寒来沽酒停行客，醉别当垆是次凡。雁柱横胸愁转结，螭环脱臂口难衔。射阳湖畔江潮落，不辨流波苦共咸。
欲留当垆次凡不得舟发仝姜八孝廉占凡字·其二
作者：毛奇龄
朝代：明
体裁：七言律诗

斜日将沈少妇嵓，回船浦口系青杉。同心未许乘油壁，载妓何曾挂绣帆。旧院双扉樊素宅，新歌一曲杏黄衫。醉拚枕藉洲边露，犹自灯前认次凡。
此日不再得拟馆课作
作者：毛奇龄
朝代：明
体裁：古风

此日不再得，反景沦空桑。扶舆复东驰，渐辨颢与苍。晨气稍解散，奄忽见末光。谁谓岁寒子，稽煖非愆阳。善道固多术，力学亦有方。当其送元冥，惟恐迎勾芒。须臾日月逝，进退两不臧。生苟好自衒，物以材见戕。况复嗜肤理，覆粒徒舐糖。所以古贤哲，幽谷能深藏。疾视涧水下，静听兰草芳。南金匪为坚，西镠岂云刚。锐进倘速退，中途反回徨。明去光必满，源远流自长。请观大道行，坦坦如康庄。尼父造阙党，孟子收匡章。小草能自挺，荑稗总在场。因之起黾勉，两目如望羊。譬诸断乳儿，恋恋何能忘。顽者必以振，懦者亦以强。任彼江汉流，可以一苇杭。时俗厌菽粟，不复耽寻常。方寸偶出入，难验得与亡。先儒赋此诗，恻恻多心伤。谓此一念间，所辨在圣狂。
此日行寄祝益都夫子八十
作者：毛奇龄
朝代：明
体裁：古风

当年召试入帝京，中书门下曾投名。益都夫子典词业，手把绳斗弹墨絣。并言朝右方倚芘，眷此黄发为民正。其时正值授杖岁，将进三列作五更。盈庭宪乞予敢后，因之扶服献鼎铏。无如东望起归兴，一日三疏乞解鞓。天子特诏宴禁籞，中使扶侍周遭行。题签书绢并篆石，宸赐优渥如雨倾。遣官持节送还里，长安车马填郊坰。不期此事已十载，予亦南亩三耨粳。曾因请急过通德，佳山冶水风光并。凌晨啜茗听笙瑟，傍晚种竹量雨晴。出郭相访谁氏叟，将车刚及予门生。曾几何时忽弹指，赐杖复得中寿称。三公雄健过伯始，九老绘画比武城。生人聚散有定数，矧予迟暮非壮龄。再拜不得亲献杓，一心终自同摇旌。东方花木及春发，南狩銮驭将时乘。醁�满瓮漫斟酌，烟霞万里须丁宁。非熊八十傥还载，此日正逢渭水清。
武进恽仲升过话
作者：毛奇龄
朝代：明
体裁：五言律诗

熟食春前近，扁舟江上来。乌啼木客冢，雨过越王台。畏路行何虑，空樽语易哀。函关天堑杳，使汝恋蒿莱。
武陵春·登仙桃山
作者：毛奇龄
朝代：明
体裁：词

溪口桃花红欲暮，浅水泛胡麻。行尽空林散紫霞。来到上清家。缥缈香坛松饭熟，石鼎醉丹砂。归路残阳噪晚鸦。回首乱云遮。
殉书诗书陈媛传后·其一
作者：毛奇龄
朝代：明
体裁：七言绝句

荆桃花下驻涂车，莫向空箱拣曲裾。窄窄桐棺才数尺，尚留一半葬残书。
殉书诗书陈媛传后·其三
作者：毛奇龄
朝代：明
体裁：七言绝句

秋风团扇裂齐纨，落叶虚疑响佩环。赋得盘中人不识，欲留四角与谁看。
殉书诗书陈媛传后·其二
作者：毛奇龄
朝代：明
体裁：七言绝句

谁道泉台泠翠钿，银床犹是抱书眠。却惭入塞文姬老，空记遗文四十篇。
殉书诗书陈媛传后·其四
作者：毛奇龄
朝代：明
体裁：七言绝句

白玉深深著地埋，红绵粉渍画螺灰。只愁绣字侵衣处，化作金蚕出墓来。
残月如新月试体
作者：毛奇龄
朝代：明
体裁：五言排律

仄景连晨发，幽光类夜阑。女惊妆罢拜，人似醉归看。鸡唱重栖埘，乌飞尚绕竿。升阶宵读永，出渚曙吟寒。钩曲悬相比，弦虚上转难。羁人无早暮，一样凭阑干。
殿试和李中允作
作者：毛奇龄
朝代：明
体裁：五言律诗

制策恢鸿典，临轩展睿裁。天人齐奏对，云汉自昭回。綵笔争花发，垆香引篆开。封题天语近，不藉凤衔来。
毛甡将行张公子礽祎赠甡踏冰行率笔酬之
作者：毛奇龄
朝代：明
体裁：古风

我行淮阴非得已，不共王孙钓秋水。乞食潜行射泽间，避人还向珠湖里。曲江才子好我奇，谓我落拓诚相宜。中秋高宴并重九，人前往往称予诗。飞光如流岁如骛，渌酒黄花等閒度。火树长留烟水寒，美人竟下芜城路。严风朔雪旅食凉，倦游客子思还乡。踌躇不忍遽分手，君还赠我哀歌长。穷冬孤客易生感，况复哀歌更缱绻。一曲秦青雁鹜飞，数声羌笛关山远。嗟君家世本曲江，趋庭得侍尚书郎。茂先有叔总博学，苍梧无弟非文章。君才独绝鲜俦侣，淮海相逢骤相许。曾来梦里遇江淹，顿使花前忆伧父。赠我长歌真有神，恍若寒宵对君语。对君语，感君情。此曲名作踏冰行，层冰皓皓环江城。踏冰我欲冰中度，忼慨徘徊百思生。
毛甡怀归适陈二给谏赋梅柳度江春诗属笔写情兼寄江南旧游诸公·其一
作者：毛奇龄
朝代：明
体裁：五言律诗

腊尽流澌动，春还淑气妍。风花笼草树，愁思满平川。梁苑收残雪，隋堤拂曙烟。江南与江北，相望各凄然。
毛甡怀归适陈二给谏赋梅柳度江春诗属笔写情兼寄江南旧游诸公·其二
作者：毛奇龄
朝代：明
体裁：五言律诗

羁旅萧条候，芳华次第开。春光何处度，梅柳日佳哉。风景他乡暮，烟花故国催。芒芒江口望，应有赋归来。
毛甡行湖东旅主人孟君依新檄禁客宿其少妇邓老秀请而可更为撋浣诸衣装临行徬徨系之以诗
作者：毛奇龄
朝代：明
体裁：五言绝句

濑浅谁漂絮，春寒有钓徒。湖东邓老秀，为我进彫胡。
水调歌头·咏鹿脯
作者：毛奇龄
朝代：明
体裁：词

加豆得乾腊，酾酒莫踟蹰。奈何置身岩谷其命在庖厨。不是笼驴炙豕，岂是牛犓鹅胛，此物本清虚。但束白茅去，安问绿蕉无。人一食，寿百岁，试何如。陈蕃设脠，相食慢作鲁公书。皮不必为藻币，肠不足为酒器。祗噬此些须，客座手能擗，何用倩麻姑。
水鼓子
作者：毛奇龄
朝代：明
体裁：七言绝句

燕尾蝥弧鹊尾旗，从征三十羽林儿。秋来莫过胭脂岭，怕见闺中憔悴时。
永宁程母康太君死贼其子乞兴安兵复仇兴安帅嘉其义且善相术谓他日当代已领此众后果然康熙甲子同馆翁太史作诗诵之属予和歌
作者：毛奇龄
朝代：明
体裁：古风

渑池有烈母，忼慨骂贼死。其子行报雠，殄贼雪其耻。当时感孝行，奋迅砺稚齿。岂期哭秦庭，顿遇姑布子。形在旄仗间，早已识前此。一旦列颇牧，正值彼故垒。曩时赵苞孝，以母膏赋矢。何如全令名，扬显自此始。从来表至行，彪炳赖藏史。为读清风吟，三叹不能已。
汉宫曲·其一
作者：毛奇龄
朝代：明
体裁：五言绝句

汉苑高如斗，天星出似瓜。后庭千种色，前殿九衢花。
汉宫曲·其二
作者：毛奇龄
朝代：明
体裁：五言绝句

羽骑长杨苑，灵台太液池。六宫新位号，最贵是昭仪。
汉苑行
作者：毛奇龄
朝代：明

彩燕初翻百子池，宫花齐发万年枝。但知上苑寒归早，不道人间春到迟。秋风歌罢柏梁材，上苑春回承露台。朝来殿使探莺去，日暮宫官试马来。
汉苑行·其一
作者：毛奇龄
朝代：明

彩燕初翻百子池，宫花齐发万年枝。但知上苑寒归早，不道人间春到迟。
汉苑行·其一
作者：毛奇龄
朝代：明
体裁：七言绝句

綵燕初翻百子池，宫花齐发万年枝。但知上苑寒归早，不道人间春到迟。
汉苑行·其二
作者：毛奇龄
朝代：明
体裁：七言绝句

秋风歌罢柏梁材，上苑春回承露台。朝来殿使探莺去，日暮宫官试马来。
汉边思·其一
作者：毛奇龄
朝代：明
体裁：五言绝句

汉军屯句注，边马渡阴山。羽书飞上郡，烽火达萧关。
汉边思·其二
作者：毛奇龄
朝代：明
体裁：五言绝句

苏武持旄节，夫人下锦车。甘泉呼保塞，非复旧休屠。
汝南郡亭饮次赠谭八吉纬
作者：毛奇龄
朝代：明
体裁：古风

汝南城上晓鸦啼，王粲宅傍春燕飞。故人千里一相见，越布单衣白如练。春阳艳艳汝水边，桃花树树郡亭前。清明初看鞦韆戏，上已还吟芍药篇。自怜荡子多离别，爱汝中原遍车辙。彩笔能图五岳游，金丹自受三茅诀。伊昔相逢淮水头，酒酣同过谢家楼。今来重忆当年事，把手金樽泪欲流。
汝南郡署饮次
作者：毛奇龄
朝代：明
体裁：七言律诗

郡堂修竹散烟低，漉酒留宾醉欲迷。一顾尚惭燕市骏，几年空听汝南鸡。座中名士输羊曼，肘后陈编笑马蹄。勿怪氍毹长拥卧，夜来风雪满淮西。
汝南金太守席书事一十二韵不揣下里同座上诸公和得东字
作者：毛奇龄
朝代：明
体裁：五言排律

别幕连云起，高轩傍晚通。樽开官舍北，客至日华东。饮胜追河朔，游欢过邺宫。雕栏翻药紫，甃井坠榴红。葵煖烹凫汁，浆寒漱马□。行厨藏竹里，置席在花中。几润衣沾露，槃欹烛有风。翰林清作圣，太守醉为翁。弦下开新照，枭成得故雄。兴能追庾亮，序已让王融。择木飞宵鹊，谈冰愧夏虫。当筵无好句，空道和仪同。
汝宁城外送伎童还江南
作者：毛奇龄
朝代：明
体裁：七言绝句

弹遍琵琶九曲词，蒋亭东去雨如丝。明年待我夫椒下，应是江南花落时。
汝阴萧大行将赴阙东渡过访抒笔赠别
作者：毛奇龄
朝代：明
体裁：古风

君不见中牟丈人本负刍，与君并坐毡氍毹。又不见郢人垩鼻颇未洁，相对挥斤叹奇绝。丈夫有才贵知己，伯乐盐车两依倚。何况萧君司马之鉴且无比，鸾凤集门亦可喜。吾闻萧君奉使持节南海头，还乡彤马将淹留，忽当绳缨菅屦呼啾啾。迄今负土已成室，汉相三年将就职。我读愁吟尚惨悽，况复哀号在畴昔。君家忠孝真莫当，趋庭又有乌衣郎。相随千里学诗礼，在道一时称骕骦。与之偕上谢安阁，洞口蔷薇正花落。急返平台拜紫泥，勿教同舍占乌鹊。阳春三月风雨多，离亭樽酒应高歌。胥江渺渺烟波里，欲别萧郎奈尔何。
汝阴萧行人枉过赠诗并有所饷依韵抒答
作者：毛奇龄
朝代：明
体裁：七言律诗

駪駪四牡喜幽寻，高盖移来禁苑阴。驿路晨寒红日近，山家秋老白云深。烧桐久愧乡人识，结袜难歌国士心。谁似贤门多荐达，到今桂树满中林。
江上吹笳曲
作者：毛奇龄
朝代：明
体裁：七言绝句

杨柳青青覆浅沙，西陵江上暮吹笳。前旌已渡猫儿口，后部还寻师子花。
江上数峰青
作者：毛奇龄
朝代：明
体裁：五言律诗

极浦弹瑶瑟，群山列翠屏。烟林栖浪碧，岚气近江青。九面开衡岳，双螺洗洞庭。不须悲帝子，相望总冥冥。
江上答许君
作者：毛奇龄
朝代：明
体裁：五言律诗

未筑吴中室，还为江介游。红樯浮永夕，白苧发清秋。贳酒三洲渡，题诗万岁楼。他年许元度，相忆在同舟。
江上逢何永绍
作者：毛奇龄
朝代：明
体裁：七言律诗

枞阳才子郢中行，江上逢君诗倍清。客里梅花冰雪候，天涯樽酒弟兄情。高谈自擅司空誉，就辟何惭骠骑名。他日吕亭相望起，莫教春草负生平。
江上逢友人
作者：毛奇龄
朝代：明
体裁：七言律诗

炀帝宫前老树村，宫花宫草与谁论。君因伐辐来江浒，我亦观涛到海门。竹路寒烟迷远峤，茅堂斜日对双樽。漂流同是惊翔鸟，濑上闻歌欲断魂。
江上饯周司理赴虔州·其一
作者：毛奇龄
朝代：明
体裁：七言律诗

星轺计日上虔阳，共集仙舟泛渺茫。山翠几重衔晚照，江流万里泻清觞。安成郡里红旌发，章贡台前锦缆长。合座联吟愁思起，朔风歌吹满沧浪。
江上饯周司理赴虔州·其二
作者：毛奇龄
朝代：明
体裁：七言律诗

王程渐近反难稽，南上高旌促解携。樽酒共留江浦外，官艚仍泊郡亭西。红鱼撇浪当筵起，白鹭横沙舞幔低。此去风流应自惜，虔南司理重濂溪。
江令宅·其一
作者：毛奇龄
朝代：明
体裁：七言律诗

巃嵷贝阙现三车，云是南朝散骑家。海甸翠翻祗苑树，山门红对市桥花。雕坛尽日闻仙梵，綵笔何年写法华。我欲再寻同泰讲，台城一望在天涯。
江令宅·其二
作者：毛奇龄
朝代：明
体裁：七言律诗

江郎祠宇久萧萧，尚有閒僧继六朝。高阁诸天环碧海，断垣双塔傍青霄。莲开东土衔驯象，草长西园拾赐貂。自笑谷城怀锦客，重来此地梦俱遥。
江南春·其一
作者：毛奇龄
朝代：明
体裁：古风

春到江乡艳，花连海郭长。清明兼上已，处处倚新妆。列阁环青嶂，平船映绿杨。美人归渡口，宛转堕明珰。
江南春·其二
作者：毛奇龄
朝代：明
体裁：古风

冶色三台丽，晴光一望遥。青田平绕路，绿水细回桥。柳市迷车骑，蘋风飏绮绡。春阳一百日，日日可怜宵。
江南杂诗四首·其一
作者：毛奇龄
朝代：明
体裁：五言绝句

十里秦淮水，曾经送泰娘。红船停浅濑，画阁覆垂杨。
江南杂诗四首·其三
作者：毛奇龄
朝代：明
体裁：五言绝句

幕府重开后，江亭饮眺还。当时传浪语，安石卧东山。
江南杂诗四首·其二
作者：毛奇龄
朝代：明
体裁：五言绝句

聚宝门前路，长干寺外桥。市帘斜挂处，山叶下萧萧。
江南杂诗四首·其四
作者：毛奇龄
朝代：明
体裁：五言绝句

何处重相忆，青溪小妹家。种将乌桕树，噪杀白门鸦。
江园
作者：毛奇龄
朝代：明
体裁：五言律诗

江路入深深，江园倚碧浔。流云当槛落，接叶满庭阴。马埒沈春水，鱼床啄暮禽。何年商妇在，时起隔江吟。
江城子
作者：毛奇龄
朝代：明

赭门东上海潮青。古西陵。雨冥冥。越王宫女，着履在樟亭。亭下教兵遗竹矢，秋日晚，堕鸦翎。日出城头鸡子黄。照红妆。动江光。采莲江畔，锦缆藕丝长。欲问小姑愁隔浦，长独处，久无郎。江深不畜伺潮鸡。春和出户迟。浣纱稀。双桥钗子，填粟缀红泥，裁得荷花新样好，羞比着，嫁时衣。
江城子·其一
作者：毛奇龄
朝代：明
体裁：词

赭门东上海潮青。古西陵。雨冥冥。越王宫女，着履在樟亭。亭下教兵遗竹矢，秋日晚，堕鸦翎。
江城子·其三
作者：毛奇龄
朝代：明
体裁：词

江深不畜伺潮鸡。春和出户迟。浣纱稀。双桥钗子，填粟缀红泥，裁得荷花新样好，羞比着，嫁时衣。
江城子·其二
作者：毛奇龄
朝代：明
体裁：词

日出城头鸡子黄。照红妆。动江光。采莲江畔，锦缆藕丝长。欲问小姑愁隔浦，长独处，久无郎。
江徼怀人
作者：毛奇龄
朝代：明
体裁：七言律诗

江徼怀人江外台，江流千里重徘徊。秦人岛屿乘潮上，汉将楼船绕地回。残垒低连沙树暝，孤城遥傍海门开。西陵一望滔滔水，不见长帆天际来。
江楼望月分赋
作者：毛奇龄
朝代：明
体裁：五言排律

试眺云间月，还登江上楼。波光频映壁，帘捲似垂钩。暮鹊当窗度，寒星入浦流。凭栏愁镜破，拂水见刀头。吹笛关山道，清歌胡渭州。凉秋明永夜，俯仰思悠悠。
江橘何累累
作者：毛奇龄
朝代：明
体裁：古风

江橘何累累，叶妍贯亦嘉。遥林布冬荣，葳蕤遍江涯。南金冶成色，东珠缀为葩。青时已结绿，丹者还流砂。宛如层阴中，参差点轻霞。我食南中橘，数载曾无家。自惭徒作颂，不能复怀沙。区区飞蓬姿，何由间修麻。逝将抱长耒，种橘藏金华。便与王鄗游，勿羡子母瓜。
江水
作者：毛奇龄
朝代：明
体裁：五言律诗

江水滔滔下，浮云荡荡开。烟霏朝日起，沙动早潮来。舟落芜关远，帆纡瓜步回。山前空幕府，无复旧军台。
江神子 其一 送柳儿
作者：毛奇龄
朝代：明
体裁：词

红亭细柳碧条条。解轻舠。渡春潮。沽酒帘低，春色满河桥。送得柳枝南浦去，人渐远，楚天遥。临行重系绿丝绦。拂花梢。望迢迢。柳絮飞飞，偏惹柘黄袍。春去那堪还积雪，点点下，未曾消。
江神子 其二 送柳儿
作者：毛奇龄
朝代：明
体裁：词

花衔日色柳衔烟。画楼前。水连天。缓橹轻歌，鸭嘴小娘船。新载摇郎湖曲里，不愿取，渡头钱。前山深树有啼鹃。恨年年。未归旋。红板人家，犹自挂秋千。日薄馀寒春又晚，溪路远，草芊芊。
江神子·送柳儿
作者：毛奇龄
朝代：明

红亭细柳碧条条。解轻舠。渡春潮。沽酒帘低，春色满河桥。送得柳枝南浦去，人渐远，楚天遥。临行重系绿丝绦。拂花梢。望迢迢。柳絮飞飞，偏惹柘黄袍。春去那堪还积雪，点点下，未曾消。花衔日色柳衔烟。画楼前。水连天。缓橹轻歌，鸭嘴小娘船。新载摇郎湖曲里，不愿取，渡头钱。前山深树有啼鹃。恨年年。未归旋。红板人家，犹自挂秋千。日薄馀寒春又晚，溪路远，草芊芊。
江行
作者：毛奇龄
朝代：明
体裁：五言律诗

日日上江行，秋风两岸生。波翻当利浦，天尽豫章城。矶路烟楼迥，关门水木清。前滩争赛过，杳杳听鸣钲。
江行听潘六弦子
作者：毛奇龄
朝代：明
体裁：五言绝句

不听桓伊笛，翻催赵璧弹。三弦才一曲，看过几重滩。
江行感怀
作者：毛奇龄
朝代：明
体裁：古风

石帆山下秋风起，燕子低飞渡江水。越客乘舟趁上潮，倒溯江陵几千里。龙江关徼下水迟，可怜五马浮汀涯。江南王气总销歇，山前幕府空逶迤。我将浮江拾兰叶，西上峨嵋看飞雪。夜汎长江无限情，独坐江波望秋月。
江行无题·其一
作者：毛奇龄
朝代：明
体裁：五言绝句

落月石帆隈，孤篷晓未开。岸浮移缆上，知是早潮来。
江行无题·其三
作者：毛奇龄
朝代：明
体裁：五言绝句

水国蒹葭老，江城橘柚香。烟中同醉起，惟有棹船郎。
江行无题·其二
作者：毛奇龄
朝代：明
体裁：五言绝句

泛水浮新叶，流波漾束薪。可怜江口月，不共故园人。
江行无题·其五
作者：毛奇龄
朝代：明
体裁：五言绝句

风起泊江皋，江声彻夜号。不期乡梦远，犹听浙江涛。
江行无题·其四
作者：毛奇龄
朝代：明
体裁：五言绝句

山云低复起，江鸟去还飞。借问舟中客，何时可得归。
江行绝句三首·其一
作者：毛奇龄
朝代：明
体裁：五言绝句

欲上�矶庙，空怜神女娇。长江秋晚后，日日有风潮。
江行绝句三首·其三
作者：毛奇龄
朝代：明
体裁：五言绝句

采石横江浦，当年起战争。至今江上路，尚有旧军营。
江行绝句三首·其二
作者：毛奇龄
朝代：明
体裁：五言绝句

彭泽江边石，行人说马当。片帆吹浪过，不复数瞿塘。
江阁新晴即事寄伯兄·其一
作者：毛奇龄
朝代：明
体裁：五言律诗

客里回初日，楼前趁早晴。近栏江气落，映壁水纹生。晓榻裁书遍，春帆摺布轻。愁霖罢唱久，长负寄兄情。
江阁新晴即事寄伯兄·其二
作者：毛奇龄
朝代：明
体裁：五言律诗

零雨销江阁，晴光满郡湖。奔流方捲练，滴叶尚悬珠。塞雁乾将度，原鸰煖自呼。如何春候远，日日在修涂。
池阳官署初成索咏
作者：毛奇龄
朝代：明
体裁：七言律诗

池阳官舍傍林柯，书卷閒开鸟雀过。时见彩云生渭北，春来花树满泾河。吏缄印匣移文减，客踞绳床高论多。千尺露盘长在望，溉成鱼釜近如何。
汪主事以蓝罗裙子束纤腰画卷索题
作者：毛奇龄
朝代：明
体裁：古风

红罗衫子身材窄，裹得长裙楚丝织。曲末飞为海上尘，蔚蓝染就春潮色。阑边杨柳空拂衣，手中纨扇钗头玑。请看双带回环处，长抱纤纤知不知。
汪园水亭观荷同佟二公子靳吉明府张文学于康暨汪傅二进士即席·其一
作者：毛奇龄
朝代：明
体裁：七言绝句

水亭开处晚荷鲜，水面红桥似辋川。贺老段师俱在坐，可能还唱想夫莲。
汪园水亭观荷同佟二公子靳吉明府张文学于康暨汪傅二进士即席·其二
作者：毛奇龄
朝代：明
体裁：七言绝句

荷花傍槛卷成卮，树里残阳欲堕迟。怪底新歌吟未了，西园公子正裁诗。
汪园水亭观荷同佟二公子靳吉明府张文学于康暨汪傅二进士即席送佟公子钟山赴其尊大人江南行省和靳允安韵·其一
作者：毛奇龄
朝代：明
体裁：七言绝句

莫厌河亭暑退迟，秋风又挂布帆丝。悬知阮绪宁亲日，正是崔从出镇时。
汪錞选郎善事毋值典试关中得寿萱二字碑洞摩勒以归时太夫人八十遂预制扁额临二字于堂以为庆索为此歌
作者：毛奇龄
朝代：明
体裁：古风

潘居色养重鼎饪，况入东曹倍谨凛。秩阁频遗赤馆羹，彩衣时覆仙郎锦。驱车试士出渭桥，秦碑汉篆关中遥。色丝未得谙双缬，绿字宛如衔九苞。北堂日永秋尚早，满砌丹萱正姣好。石阙呈来古籀殊，画梁标出旌帘晓。苍龙乍转花满櫩，银幡未赐开春筵。称觞长跪进寿考，恩纶照映相鲜妍。养堂不用启京邸，紫帔金章锡来喜。瑶岛群看咏白云，宛向中庭奉甘旨。曾参见肉思养亲，从来孝感偏能申。请观额上丹砂字，好慰堂前白发人。
沁园春 其一 即事
作者：毛奇龄
朝代：明
体裁：词

已度三朝，忻逢四并，重对春波。看杨柳堤边，羽觞泛去，蔷薇洞口，油壁来过。北地贤宾，江南名士，人物加于晋永和。况杂坐、有美人相间，齐画双蛾。兴来酒泻银河。恰岩畔斜阳照绿萝。看环拥楸枰，目萦琢石，暗抛博具，指印纹螺。红袖香生，碧桃花放，此际春光可奈何。华灯起，见楼头纤月，徐上林柯。
沁园春 其三 送叶天乐游吴门
作者：毛奇龄
朝代：明
体裁：词

凉月衔云，清风出谷，秋满人间。况出水芙蓉，诗篇绝丽，环溪修竹，酒兴将阑。子羽湖头，伯通桥畔，好友相思尝往还。扬舲去，见停来顾渚，望去吴关。横塘暑气将残。更微雨初过销夏湾。只陂有鸡栖，人归画舫，丘当虎去，寺在青山。畴昔曾游，石城深处，夜月清樽酹未干。歌词罢，向旗亭试听，可有双鬟。
沁园春 其二 答王西园见赠之作
作者：毛奇龄
朝代：明
体裁：词

丁巳之春，我来沪渎，喜遇西园。念当日闻声，有如日下，今朝高会，竟在云间。江薛才华，庾徐藻采，所著佳文是偶言。笺题外，有吹蓬小令，折竹新篇。桃花初涨平川。又风起城头扑柳绵。自画阁摊书，谈深烛下，闲堂赠妓，肠断樽前。两次三番，风晨雨夕，是处相逢非偶然。沟头水，问东西会合，知在何年。
沁园春 其四 题阎容庵青溪传后
作者：毛奇龄
朝代：明
体裁：词

桃叶堤边，琵琶巷里，人字青溪。本博陵旧氏，愁窥燕幕，汾阳公子，共听乌啼。春寒愁又度，落尽东园几树梨。空回首，正江南烽火，塞北征鼙。相誓盈盈两地。奈仙源鸡犬望后都迷。况渚下书沉，误排雁影，章台人去，遗恨桃枝。隔巷空还系臂，便钿合金钗何处思。只蛮笺数幅，堪付新词。
沁园春·即事
作者：毛奇龄
朝代：明

已度三朝，忻逢四并，重对春波。看杨柳堤边，羽觞泛去，蔷薇洞口，油壁来过。北地贤宾，江南名士，人物加于晋永和。况杂坐、有美人相间，齐画双蛾。兴来酒泻银河。恰岩畔斜阳照绿萝。看环拥楸枰，目萦琢石，暗抛博具，指印纹螺。红袖香生，碧桃花放，此际春光可奈何。华灯起，见楼头纤月，徐上林柯。丁巳之春，我来沪渎，喜遇西园。念当日闻声，有如日下，今朝高会，竟在云间。江薛才华，庾徐藻采，所著佳文是偶言。笺题外，有吹蓬小令，折竹新篇。桃花初涨平川。又风起城头扑柳绵。自画阁摊书，谈深烛下，闲堂赠妓，肠断樽前。两次三番，风晨雨夕，是处相逢非偶然。沟头水，问东西会合，知在何年。凉月衔云，清风出谷，秋满人间。况出水芙蓉，诗篇绝丽，环溪修竹，酒兴将阑。子羽湖头，伯通桥畔，好友相思尝往还。扬舲去，见停来顾渚，望去吴关。横塘暑气将残。更微雨初过销夏湾。只陂有鸡栖，人归画舫，丘当虎去，寺在青山。畴昔曾游，石城深处，夜月清樽酹未干。歌词罢，向旗亭试听，可有双鬟。桃叶堤边，琵琶巷里，人字青溪。本博陵旧氏，愁窥燕幕，汾阳公子，共听乌啼。春寒愁又度，落尽东园几树梨。空回首，正江南烽火，塞北征鼙。相誓盈盈两地。奈仙源鸡犬望后都迷。况渚下书沉，误排雁影，章台人去，遗恨桃枝。隔巷空还系臂，便钿合金钗何处思。只蛮笺数幅，堪付新词。
沈举人饮次兼示其令嗣新赴公车
作者：毛奇龄
朝代：明
体裁：七言律诗

初从阙下请长缨，对策金门久未成。阮籍近为马乳醉，超宗真见凤毛生。青丝到处调银埒，白雪飞来点玉罂。他日慈恩留饮处，好同令嗣一书名。
沈九秘书典试江南于撤闱日邀予过叙率尔有赠
作者：毛奇龄
朝代：明
体裁：五言排律

圣主求贤诏，名都选士场。人间朱雀里，天上紫薇郎。盛事追嘉祐，高文领建康。方山占地气，斗野辨星芒。棘舍军旌赤，风帘官烛黄。锁成监试局，判就至公堂。置酒杨家第，栽花陆氏庄。先茅酬臼季，上驷赖孙阳。独是淹蓬舆，曾经共板床。多年忘撤幕，无计诵阿房。孰意裴君旧，能怜刘子狂。樽前疑梦寐，宦后惜参商。是地逢龙跃，弥天看凤翔。后车凉日度，别幕锦云张。綵笔披南国，朱衣恋帝乡。暂将邀笛处，私挹令公香。
沈华席上同张杉王镐钱霍王元恺平津祝宏坊并忆沈九秘书时九月八日
作者：毛奇龄
朝代：明
体裁：古风

吴兴沈华宴宾客，毛甡昼逐朱家来。相逢衣褐把美酒，当筵意气为之开。连年变姓滞江表，衣上风沙不堪扫。高阳满座相顾殊，只有沈郎颜色好。帩头碧发裹绿罗，铜槃滟潋倾金波。阿兄簪笔掌文史，方蓄新菱染麻纸。翱翔入作亲近臣，家留贤弟能娱宾。紫薇院里张红幔，白玉堂前铺锦茵。忆昔山阳度广柳，曾别难兄酾杯酒。今来江上觅芦埼，尚藉平原匿好友。平原好友真足誇，姜肱绣被平当家。玉碗甫看分碧藕，金钱又见拆黄花。黄花满地中心苦，忽集华堂思如雨。明朝倘约采茱萸，莫负山阴柳家女。
沈宫詹六十
作者：毛奇龄
朝代：明
体裁：七言律诗

长随玉辇侍铜楼，并秩南宫位望优。天上星辰方六度，云间词赋已千秋。蓬书每得君王顾，绮皓曾从太子游。莫道承华裁咫尺，桂山东望本沧洲。
沈棻明府治西平有名欲往从之不果值予南还以缣纻见贻因寄并谢一十二韵
作者：毛奇龄
朝代：明
体裁：五言排律

每念郎官重，因思陶令贤。长人唯省事，出宰已多年。舍树平乡讼，收茅作税钱。香分栾社酒，清听武城弦。鼓角弛亭下，儿童戏县前。閒看飞雉过，病藉落花眠。君治雄淮服，吾行去楚天。将寻青草渡，愿赋木瓜篇。望去云山隔，贻来缟纻鲜。感深螺趐泽，思杀㶏阳田。故国鲈方美，高枝鸟自迁。他时称八友，应附隐侯传。
沈殊亭处士自倡村居诗遍和成集其所和多两浙耆旧翻阅生感因其索赠亦用原韵续成一首
作者：毛奇龄
朝代：明
体裁：七言律诗

水南水北总皆村，何用辞家赋述昏。乌有九苞方是凤，鸡非三尺不为鹍。投诗半是梁园客，避地深于吴市门。满目旧时朋好在，慢将存殁句中论。
沈母寿
作者：毛奇龄
朝代：明
体裁：七言律诗

萱树高堂锦瑟张，綵云深处进霞觞。尝来鲤鲙遗羹美，剪出荷衣舞袖香。夜月炤成瑶海白，秋风吹发桂枝黄。曾随制锦阳山曲，亲见仙人坐五羊。
沈秘书夜邸听伎二首·其一
作者：毛奇龄
朝代：明
体裁：五言律诗

暮雨过黄叶，秋星出紫微。台城方漏下，官舍有乌飞。酒色侵人面，灯枝匝伎衣。天河都泻尽，未觉按歌稀。
沈秘书夜邸听伎二首·其二
作者：毛奇龄
朝代：明
体裁：五言律诗

桦叶烧堂烛，桐阴锁院斋。宾车藏左辖，商市散前街。舞罢调辛膳，歌长换子牌。最怜听伎处，门外是秦淮。
沈笃人母陶太君寿·其一
作者：毛奇龄
朝代：明
体裁：七言绝句

锦帨垂垂罥绣椸，宫袍初试舞来迟。遥知绮席传觞候，正是泥金报喜时。
沈笃人母陶太君寿·其三
作者：毛奇龄
朝代：明
体裁：七言绝句

东皇西母镇逍遥，长见青裙恋翠翘。只为金门饶曼倩，当轩一奏白云谣。
沈笃人母陶太君寿·其二
作者：毛奇龄
朝代：明
体裁：七言绝句

朱门旦启胜朝霞，流水街填画毂车。一自春风张锦幔，满庭开作武陵花。
沈萃址入蜀
作者：毛奇龄
朝代：明
体裁：七言律诗

徒闻蜀道上青天，谁识临邛有令贤。晓店散书绵竹颂，春帆高送锦江船。五丁道可通金马，万里桥难听杜鹃。应念红闺相忆苦，莫教人滞酒垆边。
沐浴子
作者：毛奇龄
朝代：明
体裁：五言绝句

沐冠弃兰泽，苴履藉蕙草。蹴蕙徒自伤，采兰不言好。
沓壁
作者：毛奇龄
朝代：明
体裁：五言律诗

沓壁回青嶂，悬峰落翠微。晓云随马去，春草待人归。溪涨平流沫，林长间落晖。十年栖隐志，贫贱苦相违。
沛城道怀大敬宪臣南士因作
作者：毛奇龄
朝代：明
体裁：五言律诗

二月淮徐道，春风马上行。故人千里隔，新柳万条生。凤举惭河内，莺啼过沛城。枌榆仍作社，无限旧游情。
河亭妓席有赠得迟字
作者：毛奇龄
朝代：明
体裁：五言排律

柳氏茱萸女，王家菡萏池。秋星迷渚鹊，夜色动河麋。丛鬓撩云幔，双瞳泻酒卮。钿衔山竹叶，裙裹石榴皮。善舞胜謇姐，能歌似雪儿。桐丝牵腕带，笛孔拭唇脂。屏短眠难稳，杯深饮较迟。花栏偷照镜，莼鼎醉翻匙。五斗闻芗泽，千条烂烛枝。玉钗明似雪，知挂阿谁緌。
河桥驿遇阿真诗
作者：毛奇龄
朝代：明
体裁：五言排律

晚驿听残瑟，停船问阿真。十年深巷柳，一夕异乡人。橹楫迎难定，衫褠认转亲。波流萦睇远，灯火炤愁新。石路滋红草，天河泻紫辰。鸡鸣开榜去，相望满江春。
河渎神
作者：毛奇龄
朝代：明

楚雨歇残阳。满庭新月潇湘。松花湿影坠山黄。帝女花竿庙旁。瑶瑟洞箫来极浦，风吹桂酒椒浆。夜半烟寒翠敛，几人能上高唐。丹殿俯嵯峨。洞庭秋水湘娥。深房鬼火暗青萝。呜咽神弦自歌。文木漆光丝缠腹，蕉花影里婆娑。只为相思美子，灯前一敛双蛾。
河渎神·其一
作者：毛奇龄
朝代：明
体裁：词

楚雨歇残阳。满庭新月潇湘。松花湿影坠山黄。帝女花竿庙旁。瑶瑟洞箫来极浦，风吹桂酒椒浆。夜半烟寒翠敛，几人能上高唐。
河渎神·其二
作者：毛奇龄
朝代：明
体裁：词

丹殿俯嵯峨。洞庭秋水湘娥。深房鬼火暗青萝。呜咽神弦自歌。文木漆光丝缠腹，蕉花影里婆娑。只为相思美子，灯前一敛双蛾。
河隍司马吟赠王司马
作者：毛奇龄
朝代：明
体裁：古风

河隍司马金闺客，家住兰州大河侧。入塞惊闻竹箭声，沿门尽漾桃花色。东流近海泻入淮，盐沟铁树难疏排。龙随九画验神术，鱼山屡塞真奇材。临淮千里庆平土，谁识阳平旧明府。濩泽帆樯任往来，江都父老还歌舞。夫君系属本右军，尝书白练羊欣裙。力持铁帚埽轻雾，高悬银榜如浮云。生平文酒过五绝，况复肝肠对冰雪。广武城头发浩歌，金城关外驱寒驖。我寻旧友淮水滨，慕君高谊高嶙峋。枚皋有里皆佳客，刘安满座尽仙人。晓衙初启幕乌煖，淮海相逢在秋晚。岁宴难听越客吟，晨炊又值王孙饭。秋风瓠子天马来，从君一上刘伶台。大河积石从天下，河水东流亦壮哉。
沽酒
作者：毛奇龄
朝代：明
体裁：五言律诗

沽酒驿楼边，杨花入暮天。车声惊异地，门影记当年。江下兼程度，垆头一醉眠。春莺如有恨，啼杀碧帘前。
泊严滩有感
作者：毛奇龄
朝代：明
体裁：五言律诗

晚泊傍斜晖，临江泪滴衣。年华新岁改，京国故人稀。云散岗峦彩，天垂薜荔围。严陵台下水，但见暮潮归。
泊匡庐下
作者：毛奇龄
朝代：明
体裁：五言律诗

屡涉三浔水，还依五老峰。流飙冲洞壑，寒雨漱芙蓉。城僻回阳雁，江空度暮钟。舍舟毋恨晚，自有白云从。
泊牛渚有感
作者：毛奇龄
朝代：明
体裁：五言绝句

夜月横江思，秋风牛渚情。舟中无谢尚，谁听咏歌声。
泊荻港
作者：毛奇龄
朝代：明
体裁：五言律诗

荡桨葭乡远，维舟荻港稀。蛟龙蟠水宿，乌鹊近樯飞。雨歇繁昌驿，烟横板子矶。当涂无旧土，歌咏欲谁归。
法驾导引·送一苓和尚还罗浮
作者：毛奇龄
朝代：明
体裁：词

江帆暮，江帆暮。六月水西头。竹子牵来黄蛤履，荷花泛去白螺舟。送汝返罗浮。
泗水亭漫兴
作者：毛奇龄
朝代：明
体裁：七言律诗

去年折柳淮河曲，今日看花泗水间。此花此柳应长在，他日他年何处攀。风起宫台来古县，云开芒砀见空山。千秋城下萧条久，不信春光天际还。
泛碧浪湖
作者：毛奇龄
朝代：明
体裁：五言律诗

晓日青丝笮，春风碧浪湖。野塘翻宿燕，浅水漾新蒲。邻舫歌来艳，前溪人姓卢。那堪临汎去，怀旧起踟蹰。
泛舟
作者：毛奇龄
朝代：明
体裁：古风

泛舟来南湖，日没夜气侵。北山有明月，南山尚阴阴。微风荡湖波，跃跃如散金。我欲看明月，月在山树隙。上山看移时，满袖画山叶。虚闻水声动，独坐心自恐。下山问前舟，露满舟上头。
泛舟过秦园留赠秦翰林松龄有作
作者：毛奇龄
朝代：明
体裁：古风

芙蓉湖上晓云生，画舫还为湖上行。碧草千丝含日映，红妆几处照波明。平桥入路开朱榭，曲涧潨潨林里泻。泰伯城随南沜回，春申祠在东峰下。祠前流水自年年，宛转潆洄最可怜。不从梁氏花溪度，只在秦家桂树边。秦家桂树生乌子，文石为池荡秋水。别巷应通解玉坊，前关并筑烧金垒。乌椑紫木夹层楼，大府钱堆马埒沟。北谷绳床春自偃，西园翠盖夜为游。暗通瓴甓衔环转，细激连珠波面捲。出地疑分太液来，去天不道承明远。沧州自古惜沉沦，花底偏逢翰苑人。潘岳娱亲推绿辇，谢公携妓坐红茵。风流尽日开三径，自笑多年隐名姓。门投张俭已还乡，庑下梁鸿岂亡命。一自浮家愿屡违，吴中筑室故人稀。君家尚有清泠水，何日重来一浣衣。
泛艇
作者：毛奇龄
朝代：明
体裁：古风

春风泛艇若耶西，细草繁花处处迷。近岸水窗红槅小，满墙村女绿鬟低。林边猎火飞春犬，竹下炊烟唱午鸡。
泾阳闻人明府之官索题卷子·其一
作者：毛奇龄
朝代：明
体裁：五言律诗

燕市倾行酒，秦关引去旟。荫人通五柞，任土得三渠。林僻闻弦诵，花明照簿书。到时春信早，应见雨随车。
泾阳闻人明府之官索题卷子·其二
作者：毛奇龄
朝代：明
体裁：五言律诗

古道携琴意，荒亭负弩情。地高知野沃，水浊验官清。山雉当车乳，村鸡近县鸣。咸阳一百二，行处是王程。
洗燕泥诗
作者：毛奇龄
朝代：明
体裁：古风

红英发新条，碧柳衔初稊。翩翩双燕子，宛转觅宿栖。雨中啄土梗，日出捎墙衣。一朝秋风来，东西相背飞。閒堂张委幔，层裀设重缇。巢虚易倾危，垒仄难扶持。常恐堕瑶席，落索成污泥。因此感叹生，携盘涤栌枅。红襟罕陈迹，翠羽亦虚仪。寄言韶华子，不洁安可遗。
洛州寒食二首·其一
作者：毛奇龄
朝代：明
体裁：古风

洛州城东李花白，游子他乡遇寒食。晴丝百丈罥马蹄，留滞嵩阳归不得。道傍欲折杨柳枝，手把长条三叹息。
洛州寒食二首·其二
作者：毛奇龄
朝代：明
体裁：古风

洛州寒食柳叶明，春衣骝马城东行。遥天风息鸟啼缓，薰人日暖虫飞轻。女儿欲上鞦韆板，愁杀江南孤客情。
洛阳道
作者：毛奇龄
朝代：明
体裁：五言绝句

洛阳故都城，辘轳絓长绠。但见白玉栏，不闻绿珠井。
津桥遇雨
作者：毛奇龄
朝代：明
体裁：五言律诗

圩岸初成道，村桥数问津。雨丝飏里旐，泥水浥车轮。碧玉垆头女，红毡马背人。衣缁全改素，不用涤轻尘。
洧川杨花歌
作者：毛奇龄
朝代：明
体裁：古风

洛城东行洧川里，簌�杨花堕流水。不似庞湘送我时，西园但折绿杨丝。洧川涣涣采兰去，不见兰花见飞絮。垂杨十里春书阴，骝马骄嘶不能住。春船三月洧水多，下江千里行难过。漫天扑地杨花落，马上踌躇空若何。
浣溪沙
作者：毛奇龄
朝代：明

碧玉蒲芽短短针。雀罗波底刺当心。拔蒲归去水淫淫。楫染绿苔疑掩袖，幔漂红露似湔襟。晚风吹转北塘深。溪女妆成出若耶。芹丝萍蔓逼流斜。青苔石上浣新纱。爱把单鬟捎竹叶，羞将双脸近荷花。缇油前覆夜来车。软红江波鸭子清。日迟游女遍江城。红桥度烛缓相迎。细马隔裙穿镫子，平船素手拨帘旌。大堤春日往来情。娇女新妆村艳浓。四枝鬟插石榴红。出门还怕隔溪风。石镜暗飞山后鹊，荻屏销画水边荭。西施台馆碧波中。绿满南园孔雀栖。重花叠叶不通飞。小姑独出采蔷薇。珥底珠儿徒刺脸，带穿贝子恐磨衣。行行立立自寻思。丛鬓轻笼象格纱。曲尘巾皱翳朝霞。愁听江阁按红牙。簪管枉铰银盖叶，绣床空钉白团花。游丝飞絮近天涯。水绕空江叶绕枝。竹郎桥畔豆娘祠。佳人邂逅最堪思。烛近只将遮幔子，风前长自敛衫儿。梨花初落酒阑时。
浣溪沙·其一
作者：毛奇龄
朝代：明
体裁：词

碧玉蒲芽短短针。雀罗波底刺当心。拔蒲归去水淫淫。楫染绿苔疑掩袖，幔漂红露似湔襟。晚风吹转北塘深。
浣溪沙·其七
作者：毛奇龄
朝代：明
体裁：词

水绕空江叶绕枝。竹郎桥畔豆娘祠。佳人邂逅最堪思。烛近只将遮幔子，风前长自敛衫儿。梨花初落酒阑时。
浣溪沙·其三
作者：毛奇龄
朝代：明
体裁：词

软红江波鸭子清。日迟游女遍江城。红桥度烛缓相迎。细马隔裙穿镫子，平船素手拨帘旌。大堤春日往来情。
浣溪沙·其二
作者：毛奇龄
朝代：明
体裁：词

溪女妆成出若耶。芹丝萍蔓逼流斜。青苔石上浣新纱。爱把单鬟捎竹叶，羞将双脸近荷花。缇油前覆夜来车。
浣溪沙·其五
作者：毛奇龄
朝代：明
体裁：词

绿满南园孔雀栖。重花叠叶不通飞。小姑独出采蔷薇。珥底珠儿徒刺脸，带穿贝子恐磨衣。行行立立自寻思。
浣溪沙·其六
作者：毛奇龄
朝代：明
体裁：词

丛鬓轻笼象格纱。曲尘巾皱翳朝霞。愁听江阁按红牙。簪管枉铰银盖叶，绣床空钉白团花。游丝飞絮近天涯。
浣溪沙·其四
作者：毛奇龄
朝代：明
体裁：词

娇女新妆村艳浓。四枝鬟插石榴红。出门还怕隔溪风。石镜暗飞山后鹊，荻屏销画水边荭。西施台馆碧波中。
浣溪沙·和任二王辅回环韵
作者：毛奇龄
朝代：明
体裁：词

阴柳垂庭山枕斜。禽鸣自上槛边花。深屏午梦隔窗纱。瓮启冰牙蛆泻酒，襟披雪眼蟹潆茶。临妆晚扫淡黄鸦。
浦阳江南五十里仙人嵓与百药山相对峙毛甡登陟之慨然成咏
作者：毛奇龄
朝代：明
体裁：古风

十三始登山，见山如见鬼。十五见山久，踏之似牛豕。仙人之嵓对百药，骤见犹然起惊愕。魌头䫪足何处来，顿使嵓前倒行脚。当年策彊执神鞭，欲驱此嵓神山前。彊项不得卒到海，仙人就居近有年。四围削琢作门闼，轰腾熇爚垆灶阔。攒空岞崿起万焰，烧出丹砂紫花片。在旁有石类驾鳌，前当巨石鳌将逃。脩鳞入溪淹鳌足，昂首丝丝细喷玉。或传此鳌腹虚空，仙人产儿坐当中。八月水枯穴溪底，朱旗石竿罗青葱。枯查倒海插石罅，千年海生石山下。祇恐此鳌负嵓去，黑风骤雨骇秋夜。枫桥山人老莲子，曾画富春江山水。一日画得一幅成，当此一月不得似。我今勉强攀天关，仙人作歌留树间。向前倚树和歌去，西呼茅狗声斑斑。
浪淘沙
作者：毛奇龄
朝代：明

仙橘山前看橘花。单衫裁就橘山麻。春江空作揉蓝色，浪里淘来那得纱。杉木为箄竹作檐。江潮能苦雨能甜。连朝只饮檐头雨，翻道江潮错着盐。
浪淘沙·其一
作者：毛奇龄
朝代：明

仙橘山前看橘花。单衫裁就橘山麻。春江空作揉蓝色，浪里淘来那得纱。
浪淘沙·其一
作者：毛奇龄
朝代：明
体裁：词

仙橘山前看橘花，单衫裁就橘山麻。春江空作揉蓝色，浪里淘来那得纱。
浪淘沙·其二
作者：毛奇龄
朝代：明

杉木为箄竹作檐。江潮能苦雨能甜。连朝只饮檐头雨，翻道江潮错着盐。
浪淘沙·其二
作者：毛奇龄
朝代：明
体裁：词

杉木为箄竹作檐，江潮能苦雨能甜。连朝只饮檐头雨，翻道江潮错着盐。
海东
作者：毛奇龄
朝代：明
体裁：七言律诗

曾无候骑至回中，屡有旌旗向海东。去节王乌难缮塞，悬金魏绛又从戎。营连白昼龙城暗，铙发清霄鹭羽红。燕颔猿肱愁未见，封侯重数汉诸公。
海宁祝生过访携伊舅氏朱孝廉书至喜赠
作者：毛奇龄
朝代：明
体裁：七言律诗

微雨清秋筒簟凉，谁来采苧到横塘。天边落雁江湖晚，箧里怀人岁月长。越布衣含山气白，沙门帆落海云黄。怜君年少能乘兴，携得新诗是渭阳。
海昌沈亮采陆嘉淑过黄大运泰文园登高峰
作者：毛奇龄
朝代：明
体裁：七言律诗

刺史园林晓未开，一时双玉照人来。共登高峤风初霁，坐看寒江水自回。山木接天悬画栋，溪花散雨落苍苔。云间兄弟东阳友，谁是文园作赋才。
海昌沈太翁隐居九十
作者：毛奇龄
朝代：明
体裁：七言律诗

百尺高楼傍海居，仙翁九十佩琼琚。青云绕膝皆垂谱，乌鸟陈情甫上书。好学时闻淇右咏，传经不共济南车。百年再起悬弧宴，为汝铜盘学钓鱼。
海盐徐媛未归时其夫以父被仇杀得痫疾家人请离异媛不许相随数十年邑绅士争赠以诗
作者：毛奇龄
朝代：明
体裁：七言律诗

惊凫汎水唼朱盐，犹是当窗理镜奁。孙翊家雠惭未报，伯牛寝疾有何嫌。单栖不信裁双枕，偕老谁曾织一缣。窃笑幽岩女贞树，也当连理傍雕櫩。
润州早发
作者：毛奇龄
朝代：明
体裁：五言律诗

东楚惊秋暝，南徐趁早程。星飞京岘口，水落润州城。海日连云起，江烟拂浪生。经行高唱远，徒有谢公情。
润州桥怀古
作者：毛奇龄
朝代：明
体裁：五言排律

落日南徐晚，秋风北固遥。连冈横绕堞，溟海涨通潮。铁瓮钤三楚，金陵界六朝。江关吴后堑，军府晋时标。谢眺吟清句，桓伊弄洞箫。凄其河右子，俯仰润州桥。
淮上送白孝廉归白门
作者：毛奇龄
朝代：明
体裁：古风

我爱白夫子，遨游迥凡俗。信友兼顺亲，尝着老莱服。宿昔饮耶水，春山映红旭。今我逢淮山，水蘸夏荷绿。与之拜漂母，弹丝并击筑。忽言念高堂，踌躇乱心曲。解缆趁暮潮，持樽出晴郭。重茵对沙坳，列坐倒�醁。人生各有亲，戚戚怨行役。加何送归舟，萱花满江麓。
淮上逢施少参闰章自京邑还任抒意
作者：毛奇龄
朝代：明
体裁：古风

朔风吹雨短袂寒，都亭游子加晨餐。皇华使官苦乘传，前驱羸马来长安。飞蓬索索堕遥梗，此地相逢最堪省。韩信城头白雁飞，淮王宅畔银床冷。萧条古驿絮语亲，薄游同是隆冬人。百篇诗句验予拙，十年宦迹愁君贫。临江分守界西楚，阁皂山高望来苦。何意天涯对酒卮，前事今情又重数。君行当及休役车，我留淮水还踌躇。追陪不忍暂相失，昼谈竟及宵灯馀。重寻湖口渡湖楫，烟水苍茫递明灭。祇愁南去见梅花，驿使将归遇冰雪。庐山崒嵂倒水青，相期还发清江舲。莫言知己重逢处，只在淮阴一饭亭。
淮安道遇吴百朋推官补选赴都
作者：毛奇龄
朝代：明
体裁：五言律诗

夫君旧名谳，补阙上燕关。八月寒风急，相逢淮海间。官程环古道，客思满秋山。几树王庄柳，流连未忍攀。
淮寓谢友人各馈淮酒
作者：毛奇龄
朝代：明
体裁：古风

玉瓮银缸慰客怀，依然进食在天涯。深惭屈子醒何用，但作刘伶死便埋。终岁无家难去楚，一朝有酒竟如淮。
淮市柳与同行者
作者：毛奇龄
朝代：明
体裁：七言绝句

淮市西头西楚祠，祠前杨柳乱垂丝。攀来不忍贻君看，记得樟亭折柳时。
淮康行赠别
作者：毛奇龄
朝代：明
体裁：古风

元龙百尺楼头客，又向淮康奏嘉绩。监郡能分五虎符，题舆不假双熊轼。九重丹诏下青霄，十月黄鹂度翠条。朝日搴帷盐泽雨，春风送舰射阳潮。开樽暂饮如淮酒，渐入天街见星斗。若问人怀岘首棠，但看鸦栖掖门柳。
淮西使君九日席上赠郭襄图作
作者：毛奇龄
朝代：明
体裁：七言律诗

潢河东下雁亭秋，乘兴还为淮蔡游。当日贤王曾筑馆，今来司隶好同舟。樽前紫袖歌声度，屏外黄花烛影留。莫怪西园词赋少，相逢王粲正登楼。
淮阴李贞女诗
作者：毛奇龄
朝代：明
体裁：古风

春城狭巷种乌漆，秦氏楼头闭朝日。碧叶垂丝断未连，红襟小燕飞难匹。长淮娇女年甫笄，当窗便咏共姜诗。行庐拖帐早相失，单帨复衿谁与施。淮流活活向东去，三十春风等閒度。若问城南陌上桑，但指山前女贞树。
淮阴道遇淄川张黻之江西有赠
作者：毛奇龄
朝代：明
体裁：七言律诗

淮阴道上遇王孙，家在般阳笠树村。朝雨旗亭分玉勒，秋花幔渚共金樽。使君雄剑探江县，公子仓琅下木门。相送圮桥浑一醉，高文细与客中论。
清丰江梨花
作者：毛奇龄
朝代：明
体裁：七言绝句

清丰江上马频嘶，万树梨花晓渡迷。记得瀫溪寒食后，落花如雪过溪西。
清明二首·其一
作者：毛奇龄
朝代：明
体裁：七言绝句

百两骡车辗翠钿，单衣试着便门前。秪因汉苑先传火，宫柳千株总带烟。
清明二首·其二
作者：毛奇龄
朝代：明
体裁：七言绝句

新裁宝幕障平芜，折得杨枝插鬓无。此日故园风雨后，画船开满贺家湖。
清明日彰义门送客
作者：毛奇龄
朝代：明
体裁：五言律诗

丹禁分题罢，青门送客行。乡程悲阻隔，佳节遇清明。帐饮风前缓，车尘雨外轻。凤城新柳色，欲折不胜情。
清明日请沐西郊与同馆汪春坊乔侍读汪检讨主事作·其一
作者：毛奇龄
朝代：明
体裁：七言绝句

朝回并马出城西，城畔垂杨一望迷。却怪晓来分火后，轻烟飞作马头泥。
清明日请沐西郊与同馆汪春坊乔侍读汪检讨主事作·其七
作者：毛奇龄
朝代：明
体裁：七言绝句

华表崜嶬高入云，摇车犹覆内官坟。沙门指点前朝事，读罢残碑日欲曛。
清明日请沐西郊与同馆汪春坊乔侍读汪检讨主事作·其三
作者：毛奇龄
朝代：明
体裁：七言绝句

画轮丹毂犊头车，珠髻银环覆碧纱。马上相逢春欲尽，东风催放野桃花。
清明日请沐西郊与同馆汪春坊乔侍读汪检讨主事作·其二
作者：毛奇龄
朝代：明
体裁：七言绝句

阜城门外有荒台，紫幕红茵竞举杯。多少纵横林下路，花竿挑送纸钱来。
清明日请沐西郊与同馆汪春坊乔侍读汪检讨主事作·其五
作者：毛奇龄
朝代：明
体裁：七言绝句

谡谡松风古道场，摩诃庵供大音王。谁知世上三生果，只在关前八里庄。
清明日请沐西郊与同馆汪春坊乔侍读汪检讨主事作·其八
作者：毛奇龄
朝代：明
体裁：七言绝句

香台坐处是香山，长笛频吹鹤未还。一道红尘归骑远，庄亭半在夕阳间。
清明日请沐西郊与同馆汪春坊乔侍读汪检讨主事作·其六
作者：毛奇龄
朝代：明
体裁：七言绝句

杏粥榆羔出佛筵，石莲花座法幢前。西堂载酒曾留偈，回首春风又一年。
清明日请沐西郊与同馆汪春坊乔侍读汪检讨主事作·其四
作者：毛奇龄
朝代：明
体裁：七言绝句

百尺红墙锁玉扉，望舒坛下换春衣。青骢偶向林间住，粉蝶争从草际飞。
清流关谒关将军祠
作者：毛奇龄
朝代：明
体裁：五言律诗

夫子汾川秀，风流世所师。关山萦峻岭，灯火照神祠。集木鸦飞后，垂堂虎卧时。同为亡命客，下马一相思。
清流关谒关将军祠
作者：毛奇龄
朝代：明

夫子汾川秀，风流世所师。关山萦峻岭，镫火照神祠。集木鸦飞后，垂堂虎卧时。同为亡命客，下马一相思。
清芬阁方夫人初度
作者：毛奇龄
朝代：明
体裁：七言绝句

枞阳大家旧能文，高阁嵯峨映碧云。七十年来玄览赋，凭将千载诵清芬。
渌水曲
作者：毛奇龄
朝代：明
体裁：五言绝句

渌水前溪涨，横塘收碧痕。拔蒲塘水上，那得见蒲根。
渔山平贼凯歌四首·其一
作者：毛奇龄
朝代：明
体裁：七言绝句

江东千里巨藩开，叠鼓鸣葭振外台。白日羽书三奏捷，渔山小寇夜平来。
渔山平贼凯歌四首·其三
作者：毛奇龄
朝代：明
体裁：七言绝句

单车刺史旧行边，山郡饥来寇盗连。降幡齐出兰阴砦，解剑争归濑上田。
渔山平贼凯歌四首·其二
作者：毛奇龄
朝代：明
体裁：七言绝句

节使行军出鉴湖，铜鱼符间木鱼符。虎爪山头驰牧马，鸡心岭下射飞狐。
渔山平贼凯歌四首·其四
作者：毛奇龄
朝代：明
体裁：七言绝句

襜帷昨岁赐明光，凯乐今朝奏上方。谁道雈苻多竹箭，悠悠旌旆返东扬。
渔父词
作者：毛奇龄
朝代：明

籊籊银钩挂竹竿。珊瑚车子铁连环。莲叶渡，蓼花滩。烟波淼淼几时还。菰叶菱根罥网丝。曲榔单板立鸬鹚。前浦约，隔江期。江长浦阔暝归迟。
渔父词·其一
作者：毛奇龄
朝代：明
体裁：词

籊籊银钩挂竹竿。珊瑚车子铁连环。莲叶渡，蓼花滩。烟波淼淼几时还。
渔父词·其二
作者：毛奇龄
朝代：明
体裁：词

菰叶菱根罥网丝。曲榔单板立鸬鹚。前浦约，隔江期。江长浦阔暝归迟。
渡左蠡作
作者：毛奇龄
朝代：明
体裁：五言律诗

挂席渡左蠡，秋光映太虚。大江犹作汇，阳鸟正来居。彭泽环山尽，湓城落日疏。星潭何处是，一问此中渔。
渡扬子
作者：毛奇龄
朝代：明
体裁：古风

我来渡扬子，天气正高秋。挂席乘风去，平潮浩浩流。江关开巨堑，海树隐孤舟。不辨金山寺，钟声水上浮。
渡江舟中作
作者：毛奇龄
朝代：明
体裁：七言律诗

青山叠叠大江隈，渺渺江波竟渡来。近岸沙城随棹转，知风海鸟共帆回。天垂吴楚浮云下，地辟东南锦浪开。烽火夕阳亭障外，依然当日妙高台。
渡河寄大敬徽之宪臣并呈张五杉张七梧姜十七廷梧丁五克振吴二卿祯顾大有孝
作者：毛奇龄
朝代：明
体裁：古风

河水将流澌，东行渡枝津。寒风吹襟裾，使我思故人。故人在何所，云在旧乡县。炎天三伏时，送我走江甸。昼行芦中迟，夜行濑上浅。三吴旧知予，故呼我王彦。渡江旅集烧烛枝，前楹歌发如流丝。酒酣衔泪不能下，低头自弄黄金卮。座中有客向予指，此是江东小毛子。张禄更名识被袍，梅生变姓详居市。直前把袂愬畴昔，宾客盈堂尽前席。银瓶高泻倾一时，金管豪吹快终夕。自此至江介，车毂日来谂。渡江一百日，九十就人饮。就人饮酒可奈何，他乡岁月真蹉跎。渡江王彦今仍在，晓日寒风又渡河。
渡瓜洲次宿明到高邮将达淮先呈朱禹锡明府
作者：毛奇龄
朝代：明
体裁：五言排律

北涉芜城路，前逾瓜步州。晚云移古驿，朝日到高邮。湖鹳翔烟淼，风鳞蹙浪流。椐榆村埂阔，粳稻水乡浮。露重沾窗幔，烽多閒戌楼。捞鱼童子罶，卖藕女郎舟。莲渚翻黄梗，芦花辨白头。劳歌增客思，土语乱方愁。茂宰安淮服，神君动楚讴。横琴鸣素节，深阁卧高秋。地以蠙珠重，人因桂树留。登台林下友，乞食汉时侯。余亦千秋士，来从八子游。凉飙衰柳内，谁识过邗沟。
渡迟村二首·其一
作者：毛奇龄
朝代：明
体裁：五言绝句

风急水波昏，渔家昼掩门。前庄不可宿，买艇过迟村。
渡迟村二首·其二
作者：毛奇龄
朝代：明
体裁：五言绝句

夹岸柳毵毵，菱根绕曲潭。迟村潮上过，彷佛在江南。
渡钱唐赠戴山人
作者：毛奇龄
朝代：明
体裁：七言绝句

钱唐高士剡中才，日暮衔杯江上台。万叠寒涛通夜白，依然雪后见君来。
渡黄河仝王侯服柏肯堂两明府作
作者：毛奇龄
朝代：明
体裁：五言律诗

淮海南来尽，黄河北去高。百年吾渡此，万里一波涛。落日回樯橹，春风满布袍。相期惭破浪，不敢上君舠。
游仙诗
作者：毛奇龄
朝代：明
体裁：五言排律

避地追遐隐，登山访列仙。重门五府外，方驾十洲边。蓬岛环宫阙，茅君有洞天。海波倾紫液，石火烧丹铅。授册三门诀，分符六甲篇。云车推晓雾，羽盖散春烟。芝箓长悬肘，松乔可比肩。灵童占药好，姹女胜花妍。四序如三月，终朝竟百年。家藏酿酒瓮，人佩剪刀钱。华顶成闾里，淮南凿井泉。母来桃作馔，虎守杏为田。驱日将投杖，乘虹甫着鞭。辞家凭野鹤，遗世共秋蝉。东望招徐福，南行挟稚川。帝乡千万里，一举遂翩然。
游佟园同沈嗣范主考令弟华范周玉忠罗坤姜灿
作者：毛奇龄
朝代：明
体裁：五言律诗

佟园佳丽地，临眺及秋晴。山衔虚阁迥，水映画廊明。草树长林茂，楼台隔谷成。祗因仙客到，鸡犬笑相迎。
游侠曲三首·其一
作者：毛奇龄
朝代：明
体裁：五言律诗

结客平陵去，从军灞浐游。黄金悬代马，紫艾饰吴钩。睥睨倾三辅，纵横过五侯。挥鞭何处宿，西北有高楼。
游侠曲三首·其三
作者：毛奇龄
朝代：明
体裁：五言律诗

剧孟原多义，刘生未是狂。徵歌轻百万，纵博便千场。醉狎平原客，书平大夏王。从游新子弟，半在斗鸡坊。
游侠曲三首·其二
作者：毛奇龄
朝代：明
体裁：五言律诗

白羽关弓劲，青刍饫马肥。名成排难久，恩在报仇稀。花气风吹铗，珠光日照衣。长悬三尺组，愿取右贤归。
游倪司农园亭
作者：毛奇龄
朝代：明
体裁：七言律诗

尚书休沐草堂成，别有层轩倚水楹。高阁恍连千堞起，修廊时绕万山行。晓雾隔陂牵紫蔓，春风前路折朱樱。颍川才子题门巷，只羡儿宽雨后耕。
游少林寺
作者：毛奇龄
朝代：明
体裁：七言律诗

少室诸天天际开，翻经一上魏王台。幽岩风静三花落，绝涧泉分五乳来。汉禅远留金贝叶，秦官高覆石坛槐。归云迷却丹龙洞，尚有閒僧坐翠苔。
游峭石山亭
作者：毛奇龄
朝代：明
体裁：古风

峭石横江口，临崖置草亭。大江来泛泛，丛树覆青青。鸟雀江边噪，烟云亭下生。
游敬亭
作者：毛奇龄
朝代：明
体裁：五言律诗

秋色满晴涧，我来游敬亭。长林消雨绿，空磴出云青。灵迹开金刹，高吟倚翠屏。陵阳手可接，何必眺明星。
游杨氏园林和韵·其一
作者：毛奇龄
朝代：明
体裁：五言律诗

共揽名园胜，寒风晓渡河。长堤环坠柳，曲阁挂层柯。叠石刳岩涧，开樽对薜萝。赤栏回合处，愁望起高歌。
游杨氏园林和韵·其二
作者：毛奇龄
朝代：明
体裁：五言律诗

重坂寻幽境，崇台设锦茵。相携金谷酒，同是兔园人。白落寒郊木，丹流石洞银。严飙随倡和，真觉愧阳春。
游濮公山作
作者：毛奇龄
朝代：明
体裁：古风

毛甡居息不得意，支颐日望城南山。东瓯夏君今赞府，策马邀我游其间。出城风日稍暄霁，朔风吹面面不寒。淮流本出自桐柏，到此渐觉横来宽。前呼亭长先渡马，几曲淮流下如泻。渡口方看载一航，道傍争欲开三雅。须臾系马入枥林，濮公仙洞难追寻。幽嵓尚自留丹灶，过涧谁能采碧芩。相随野鹿度空谷，便启清樽坐萝屋。红树彫时未放花，翠屏高处曾悬瀑。重披荒径启前路，策马直临峰顶住。长淮一带渺如环，万里苍茫尽烟雾。从来黄白不易得，梅尉当前总仙客。况有张王诸孝廉，曾经出入蓬瀛宅。长林落日客未归，平田夜火光霏霏。严城欲下葳蕤钥，尚见山前乌鹊飞。
游灵隐寺赋得山钟夜度空江水
作者：毛奇龄
朝代：明
体裁：七言律诗

灵鹫山空锁寂寥，疏钟隐隐动清宵。林间响落听来缓，水面风生度去遥。入壑恍连天竺雨，开门长对浙江潮。夜寒恐有青龙起，莫便闻声过石桥。
游石淙
作者：毛奇龄
朝代：明
体裁：古风

游石淙，石淙不可渡。倚翠屏兮有云，蹑流泉而无路。流泉激激上有台，丛嵓叠石嶂中开。嵓前合沓流霞起，石上玲珑泻水来。玲珑细水泻危石，绝壁参差望来隔。触溜微牵莎草红，翻沤似覆蘋花白。当年侍宴碧涧隅，金舆玉漏开云衢。离宫秘苑游仙女，石畔嵓边到帝姝。俨流泉之调瑟，比鸣鸟于吹竽。今来独上云锦阙，俯瞰长河跳流沫。碧草薰开帐殿烟，青萝扪待珠宫月。珠宫帐殿不复留，青萝碧草绿溪流。望美人兮何处，怅独立兮山之幽。山之幽兮水之曲，春色芊眠兮水波渌。看蝶舞兮中林，听莺啼兮深谷。莺啼深谷柳暗催，衔衣蛱蝶及春来。只有流泉无旦暮，年年石上自潆洄。
游西施山园亭将归题壁
作者：毛奇龄
朝代：明
体裁：古风

西施山馆倚东郭，曾住西施教歌乐。复阁还留翡翠香，前池自洗胭脂薄。我来醉酒正阳春，大琴小笙压上津。春寒日暮欲归去，一树桃花思杀人。
游象岩
作者：毛奇龄
朝代：明
体裁：五言律诗

天幕垂堤晓，仙亭入路宽。春云渔父宅，山雨藐姑坛。乱水停帆远，诸峰拥髻寒。此山真可隐，莫复问车盘。
游青原十三首·其一
作者：毛奇龄
朝代：明
体裁：五言律诗

十月寒光满，深林一径斜。晴岩开午雾，霜树落秋花。石沫穿云渺，钟声隔岭赊。篮舆迤逦入，四顾总烟霞。
游青原十三首·其七
作者：毛奇龄
朝代：明
体裁：五言律诗

孤亭当涧曲，空翠袭衣襦。水里调笙瑟，山前语鹧鸪。日斜回地薄，云影渡溪无。为爱少参句，长吟堕玉壶。
游青原十三首·其三
作者：毛奇龄
朝代：明
体裁：五言律诗

青枥高成幛，丹宫迥在霄。开天回地脉，架水过山桥。仙犬迎人近，村鸡唱午遥。虎溪原不远，此地好招邀。
游青原十三首·其九
作者：毛奇龄
朝代：明
体裁：五言律诗

曾寻贝多树，扶杖过嵩山。碧草自开落，白云空往还。西江优圣域，东渡敞禅关。渺渺幽栖境，高风未可攀。
游青原十三首·其二
作者：毛奇龄
朝代：明
体裁：五言律诗

越涧路方曲，到门山转深。石亭秋未暮，溪阁昼生阴。象鼻环花岫，龙堂蔽梵林。欲留双树下，前望起沉吟。
游青原十三首·其五
作者：毛奇龄
朝代：明
体裁：五言律诗

绝磴攀云莽，高龛接露藤。道傍三昩水，山半六朝僧。归鸟迷荒洞，寒花摘断塍。峰前真陡立，何处觅传灯。
游青原十三首·其八
作者：毛奇龄
朝代：明
体裁：五言律诗

更上龙潭侧，还寻旧钓台。毒龙何处是，我欲负竿来。水鬘争流断，林衣拂地开。石头聊憩息，佳兴正悠哉。
游青原十三首·其六
作者：毛奇龄
朝代：明
体裁：五言律诗

溪曲多横嶂，山寒少落桐。鱼吹沙底沫，虎过草头风。积水连衣碧，斜阳隔树红。欲行难问渡，恐入武陵中。
游青原十三首·其十
作者：毛奇龄
朝代：明
体裁：五言律诗

药地留残荚，松坛望落晖。百年曾未遂，千里竟来归。江竹扶行屐，天花绣衲衣。何时开白社，得与远公依。
游青原十三首·其十一
作者：毛奇龄
朝代：明
体裁：五言律诗

不惜回短景，还同眺远峰。渡溪骑鸑鷟，近岸坐芙蓉。幽兴循盘蚁，清谭起蛰龙。暝烟生万壑，空外数声钟。
游青原十三首·其十三
作者：毛奇龄
朝代：明
体裁：五言律诗

日照上方西，清猿浃曙啼。同行张镜在，徐下碧云梯。叠嶂封龙洞，三人笑虎溪。秋山回首处，烟霭望中迷。
游青原十三首·其十二
作者：毛奇龄
朝代：明
体裁：五言律诗

香阁翻经邃，僧寮款客閒。月沉灯影动，山静呗声寒。警板栖乌醒，虚窗坠叶乾。中宵峰顶露，片片落旃檀。
游青原十三首·其四
作者：毛奇龄
朝代：明
体裁：五言律诗

七祖传衣地，居然古道场。珠光飞宝塔，金轴丽空王。卓锡抽岩瀑，谭经绕石梁。香台云满处，一过赞公房。
湖上吟·其一
作者：毛奇龄
朝代：明
体裁：六言诗

西子湖头荡桨，陆公祠下当垆。不是卢家少妇，也胜青溪小姑。
湖上吟·其二
作者：毛奇龄
朝代：明
体裁：六言诗

雨后山桃舒萼，风前堤柳垂条。正月看将二月，一桥行过三桥。
湖上赠何生倬炎
作者：毛奇龄
朝代：明
体裁：古风

秋湖十里生芙蓉，湖边却逢何敬容。绯袍相对俨翔凤，綵笔欲落惊游龙。庐江自昔嬗才子，前有司空后侍史。洛下清谈宛旧时，元嘉乐府传新体。秋花灼灼秋水清，道傍又见骅骝鸣。荀羊本是长瑜友，羡尔趋庭有令名。
湖南丁中丞生日
作者：毛奇龄
朝代：明
体裁：七言律诗

三湘重镇古罗田，万里星沙启幕莲。才过庾公还夏口，人如王浚在西川。浯溪伐竹当蓬矢，蛮郡椎铜作酒船。指顾弧南将启宿，崧高长颂五云边。
湖舫陪臧内史喟亭饮次采莼兼送其还京即席和内史原韵
作者：毛奇龄
朝代：明
体裁：古风

晚春风物和，良日恣幽探。湖波沲还平，堤草绥且蔘。蚕老桑葚落，雨过莺语酣。入寺问刘逸，放鹤寻苏耽。山行幸追随，所至供伏函。雾散雨未接，日漏光犹含。共言南湖滨，芹藻胜䕡庵。中有雉尾莼，夏近采摘堪。鲜滑取下酒，可以资清谭。只怜季鹰老，我归犹怀惭。拂衣丁暮岁，芸局本不勘。君方返承明，西掖当朝参。草诏入禁筦，人鉴藉指南。岂可荡两桨，流连向空潭。莼羔未下䜴，本性我所谙。秋风尚违时，尝恐食不甘。去去典书命，文富原非贪。待君事功成，对酒看山岚。
湖西施使君行部临江予独留吉安守岁献春过行署告别遂取使君原赠韵率和二首·其一
作者：毛奇龄
朝代：明
体裁：古风

放溜出山峡，乘春下江畿。晴云荡洄波，江草日以萋。伊予念行役，三䙫未能归。所藉觏明牧，蓬稗相与依。岁徂滞枉渚，怅若信誓违。献发将东还，言别䄡彤帏。生年寡知音，调苦和益稀。过此一挥手，涕泗沾裳衣。
湖西施使君行部临江予独留吉安守岁献春过行署告别遂取使君原赠韵率和二首·其二
作者：毛奇龄
朝代：明
体裁：古风

曰予阻遐薄，冰雪尝苦寒。岂不惕摇落，感此知己难。捐糜解食缺，裂帛酬衣单。相去三百里，恍与同乐欢。阳飙发长涂，昕日明前滩。逝将谢此去，归泊遥天端。君为山上松，方春积荣观。予视路傍草，出地犹殚残。前期逐流梗，会合随波澜。愿因林间栖，寄此双羽翰。
湖西讲堂作
作者：毛奇龄
朝代：明
体裁：七言绝句

临江草色满前汀，玉节诸侯自讲经。惭愧十年岐路客，空随车马上汾亭。
湘湖采莼歌
作者：毛奇龄
朝代：明
体裁：古风

鸭乌山前春欲暮，阿子前湖采莼去。藕根菱叶生满湖，艇子湾湾不知处。画竿十尺挑碧丝，香莼宛转生华滋。山前山后人难遇，采得盈筐欲寄谁。
湟川词赠别
作者：毛奇龄
朝代：明
体裁：古风

赵王城边百粤台，湟川渺渺连州开。羡君南上湟川渡，五月驱车岭头路。繁花满县杂荔枝，迎君勿讶君行迟。今年竹布裁五裤，明年椒穗垂两岐。红亭酒香日炎午，五两薰风动南浦。他日贻君陆贾书，莫向人间道新语。
溪亭怀旧
作者：毛奇龄
朝代：明
体裁：七言绝句

清溪深处一亭幽，曾傍阑干洗玉瓯。二十年前亭下水，至今犹带落花流。
溯大江泊桐君山下作
作者：毛奇龄
朝代：明
体裁：七言排律

大江直上溯新安，为爱桐君系缆看。几树绿萝悬露湿，半林黄叶带霜寒。三时水屿迷烟市，万叠秋山漱锦湍。婺宿影含书阁晓，浙潮声傍钓台宽。帆樯估客歌黄淡，橘柚人家剪绿团。花种上城怀杜牧，草环故宅问方干。紫岩洞口云犹闭，乌相门前雨未乾。丘壑俨然羞豹隐，江山如此笑龙蟠。望中未睹双峰涧，去后应过七里滩。绣石障村真足羡，仙棋布地有谁观。滔滔水国凭双桨，漭漭天涯负一竿。那信戴颙还到此，双柑斗酒暂盘桓。
溯宣城青溪过响山作
作者：毛奇龄
朝代：明
体裁：七言绝句

宣城城下泛清溪，苦竹黄茅两岸低。行到响山山尽处，清猿野鹤一时啼。
滇南大捷志喜四首·其一
作者：毛奇龄
朝代：明
体裁：七言律诗

几曲铙歌奏太清，楼船无复战昆明。三川终破吴曦垒，八甸重开庄蹻城。神策新军横铁渡，蒲蛮旧版扩银生。天南万里烽烟靖，从此台阶一望平。
滇南大捷志喜四首·其三
作者：毛奇龄
朝代：明
体裁：七言律诗

虚象滇阳习水犀，穷猿何处觅林栖。金城但筑盘山下，玉斧长刳大渡西。露布驰来真倚马，赦书颁处喜衔鸡。南人自此应无反，安用徵兵过五溪。
滇南大捷志喜四首·其二
作者：毛奇龄
朝代：明
体裁：七言律诗

龙川关险控诸蒙，铜柱当年纪战功。青海故能通徼外，彩云仍自见南中。前军夜入擒元济，降将时无似窦融。江畔金沙堪洗甲，木瓜花映绿波红。
滇南大捷志喜四首·其四
作者：毛奇龄
朝代：明
体裁：七言律诗

星垣振旅拂旌旄，南诏碑前解佩刀。大将兵摧神石裂，长官司据丽江高。俘成宗庙看陈矢，凯献端门有赐袍。金马碧鸡如可祀，王褒拜使敢言劳。
满庭芳
作者：毛奇龄
朝代：明
体裁：词

栀子开残，宜男采遍，日长深院啼莺。正荷衣被暑，裁剪初成。曾向慈恩寺里，春池浅、蘸笔题名。人争看，风流拔俗，第一吴兴。相惊。旧时八咏东阳，云起处、藻思纵横。恰衣盘雕锦，纸染红菱。羡煞丝纶世掌，凤池上、綷羽争明。悬弧处，堂前花发，海上云生。
满庭芳 其一 公望遗甡以潞国之琴
作者：毛奇龄
朝代：明
体裁：词

汉室淮南，潘封泽潞，红弦久擅空桑。携来海甸，宝匣散珠光。碧轸瑶徽矶额，龙门树、斫羽镂商。人传是，乾清供奉，曾遗赐诸王。崇祯。题岁月，横纹印绿，苏带流黄。自王孙散去，沦落江湘。故国轩悬何处，烧桐好、付与中郎。谁知得，红丝系足，还是旧宫妆。
满庭芳 其一 南园公宴即事
作者：毛奇龄
朝代：明
体裁：词

初过清明，才逾上巳，群贤高会南园。花岩接槛，洞口泻红泉。移得竹厨竹里，雕栏曲、杂坐金钿。擎觞至，红儿娇小，犹弄剪刀钱。楼前争作伎，枰楸壶竹，游咏依然。看玉钗纷絓，芗泽微传。醉煞兰亭旧侣，华灯外、新月纤纤。当筵赋，园如金谷，人似永和年。
满庭芳 其三 寿诸耿衣五十
作者：毛奇龄
朝代：明
体裁：词

紫峤鸾飞，银河鹊去，南园长报金卮。莲塘昼暖，花影散红衣。种得兔头新熟，闲吟望、绣满町畦。扶瑶瑟，佳人醉拥，日照画栏西。回首。当日事，鸡坛会鼓，鹤市吹篪。叹蹉跎隔岁，屈指俱非。但对百城图画，家濒海、有友安期。凭酣饮，朱颜未老，翘首绛云低。
满庭芳 其三 题玉妃献册图，为汝宁金使君夫人生日
作者：毛奇龄
朝代：明
体裁：词

琳畹琼妃，瑶台金母，当年曾驾蟾蜍。因披玉册，还御五云车。絓去庐江锦帨，闺房秀、早被霞裾。淮西路，春城千骑，夫婿上头居。五花裁作诰，香奁百琲，总是珍珠。看平头擎履，编齿吹竽。献得龙泥旧简，传经后、莫问居诸。闲相视，山桃片片，飞满玉床书。
满庭芳 其二 为汝南张广文题传奇卷首
作者：毛奇龄
朝代：明
体裁：词

夏里开基，清河启郡，曾燃秘阁青藜。高斋寂静，夜听汝南鸡。仿佛神人告语，他年事、枕畔留题。长弓后，貂蝉奕叶，不数旧关西。黄梁炊未熟，翩翩蝴蝶，醒后多迷。托梨园象板，羽殿铢衣。千载凤鸾佳配，华茵暖，共酌玻瓈。听吹罢，一声长笛，无数彩云飞。
满庭芳 其四 听商生徵说弹琴永恩楼
作者：毛奇龄
朝代：明
体裁：词

微雨凉收，风翻橡叶，女墙斜点三星。永恩楼上，蹑履暗中听。何处瑶琴初发，珠帘外、流水泠泠。停声久，千崖忽堕，玄鹤舞青冥。汾亭。遥奏后，箫怜秦女，瑟怨湘灵。奈晚风吹角，秋雨淋铃。此际琴心到处，东家女、谁在银屏。屏中睡，今宵无梦，有梦也应醒。
满庭芳·公望遗甡以潞国之琴
作者：毛奇龄
朝代：明

汉室淮南，潘封泽潞，红弦久擅空桑。携来海甸，宝匣散珠光。碧轸瑶徽矶额，龙门树、斫羽镂商。人传是，乾清供奉，曾遗赐诸王。崇祯。题岁月，横纹印绿，苏带流黄。自王孙散去，沦落江湘。故国轩悬何处，烧桐好、付与中郎。谁知得，红丝系足，还是旧宫妆。海燕争春，城乌啼曙，丛丛花满阑干。虹梁日照，碧叶露初干。昨夜新衣裁就，薰笼暖、翠簇红攒。频提视，羞人难著，只说晓妆寒。长干。西去路，春江鸭绿，新水漫漫。早青牛朱毂，骝马金鞍。江畔垂杨万树，风吹绕、贝带斑斓。妆楼望，翩跹水底，疑向镜中看。紫峤鸾飞，银河鹊去，南园长报金卮。莲塘昼暖，花影散红衣。种得兔头新熟，闲吟望、绣满町畦。扶瑶瑟，佳人醉拥，日照画栏西。回首。当日事，鸡坛会鼓，鹤市吹篪。叹蹉跎隔岁，屈指俱非。但对百城图画，家濒海、有友安期。凭酣饮，朱颜未老，翘首绛云低。微雨凉收，风翻橡叶，女墙斜点三星。永恩楼上，蹑履暗中听。何处瑶琴初发，珠帘外、流水泠泠。停声久，千崖忽堕，玄鹤舞青冥。汾亭。遥奏后，箫怜秦女，瑟怨湘灵。奈晚风吹角，秋雨淋铃。此际琴心到处，东家女、谁在银屏。屏中睡，今宵无梦，有梦也应醒。石氏悬楼，王朗开阁，伤心睹此芒芒。上宫碧玉，本是旧名倡。穗帐空悬日暮，西陵下、几曲沧浪。如何地，漳台望久，回首见空王。双双。寻侣伴，幽吟梵磬，仿佛伊凉。把杨枝滴露，暗洗朝妆。满目天花散尽，云床冷、梦断高唐。褰帘坐，水田衫子，不叠旧衣箱。
满庭芳·其二
作者：毛奇龄
朝代：明
体裁：词

海燕争春，城乌啼曙，丛丛花满阑干。虹梁日照，碧叶露初干。昨夜新衣裁就，薰笼暖、翠簇红攒。频提视，羞人难著，只说晓妆寒。长干。西去路，春江鸭绿，新水漫漫。早青牛朱毂，骝马金鞍。江畔垂杨万树，风吹绕、贝带斑斓。妆楼望，翩跹水底，疑向镜中看。
满庭芳·其五
作者：毛奇龄
朝代：明
体裁：词

石氏悬楼，王朗开阁，伤心睹此芒芒。上宫碧玉，本是旧名倡。穗帐空悬日暮，西陵下、几曲沧浪。如何地，漳台望久，回首见空王。双双。寻侣伴，幽吟梵磬，仿佛伊凉。把杨枝滴露，暗洗朝妆。满目天花散尽，云床冷、梦断高唐。褰帘坐，水田衫子，不叠旧衣箱。
满庭芳·南园公宴即事
作者：毛奇龄
朝代：明

初过清明，才逾上巳，群贤高会南园。花岩接槛，洞口泻红泉。移得竹厨竹里，雕栏曲、杂坐金钿。擎觞至，红儿娇小，犹弄剪刀钱。楼前争作伎，枰楸壶竹，游咏依然。看玉钗纷絓，芗泽微传。醉煞兰亭旧侣，华灯外、新月纤纤。当筵赋，园如金谷，人似永和年。夏里开基，清河启郡，曾燃秘阁青藜。高斋寂静，夜听汝南鸡。仿佛神人告语，他年事、枕畔留题。长弓后，貂蝉奕叶，不数旧关西。黄梁炊未熟，翩翩蝴蝶，醒后多迷。托梨园象板，羽殿铢衣。千载凤鸾佳配，华茵暖，共酌玻瓈。听吹罢，一声长笛，无数彩云飞。琳畹琼妃，瑶台金母，当年曾驾蟾蜍。因披玉册，还御五云车。絓去庐江锦帨，闺房秀、早被霞裾。淮西路，春城千骑，夫婿上头居。五花裁作诰，香奁百琲，总是珍珠。看平头擎履，编齿吹竽。献得龙泥旧简，传经后、莫问居诸。闲相视，山桃片片，飞满玉床书。
满江红 其一 商雨臣弹琴作
作者：毛奇龄
朝代：明
体裁：词

猊火初红，抱绿绮、夜堂三弄。渐秋老、亭皋木落，晚云流冻。紫稗霜田翔寡鹄，碧梧凉叶栖雏凤。似兰娘、峡里听流泉，当时梦。几曾是，商陵痛。何须作，雍门恸。但前轩月下，手挥目送。三尺冰弦看似雪，有新声、迸入鸳鸯综。恰七条、总似一条丝，丝丝动。
满江红 其二 施愚山宪长，招同韦剑威六匠、陈集生、张南士、徐伯调、平载问、过岳王祠，观宋高宗手敕，用文待诏，玉弇州韵
作者：毛奇龄
朝代：明
体裁：词

第六桥头，四望里、水青山绿。柳荫下、幔舟舣岸，管笙低蹙。过雨晓移东岭尽，清钟午度西林曲。趁红裙、同拜岳王祠，闲追逐。双熊仗，排花谷。交螭字，横荒麓。启玉函珠玺，凤鸾飞簇。漫道明湖春去久，听子规、尚叫南枝木。痛玉毫、散写作南枝，枝枝矗。
满江红·商雨臣弹琴作
作者：毛奇龄
朝代：明

猊火初红，抱绿绮、夜堂三弄。渐秋老、亭皋木落，晚云流冻。紫稗霜田翔寡鹄，碧梧凉叶栖雏凤。似兰娘、峡里听流泉，当时梦。几曾是，商陵痛。何须作，雍门恸。但前轩月下，手挥目送。三尺冰弦看似雪，有新声、迸入鸳鸯综。恰七条、总似一条丝，丝丝动。第六桥头，四望里、水青山绿。柳荫下、幔舟舣岸，管笙低蹙。过雨晓移东岭尽，清钟午度西林曲。趁红裙、同拜岳王祠，闲追逐。双熊仗，排花谷。交螭字，横荒麓。启玉函珠玺，凤鸾飞簇。漫道明湖春去久，听子规、尚叫南枝木。痛玉毫、散写作南枝，枝枝矗。
满江红·题吴墨舫桃源图，步原用文待诏韵
作者：毛奇龄
朝代：明
体裁：词

图画当年，正桃树、生花时节。有延州高士，酒颜方热。南浦风光何所似，西畴兴会由来别。恰闻人、洞口忆当年，频频说。舟过处，涵冰雪。花落尽，同榆荚。叹青芝白鹤，一时都绝。凡事总随风里絮，披图恍对云间月。幸前贤、手泽有传人，思来切。